शेरबहादुर देउवा

**शेरबहादुर देउवाको जन्म वि.सं. २००३ जेठ ३१ गते डडेल्धुराको असिग्राम गाउँ विकास समिति वार्ड नं. ५ मटेला, रुवाखोलामा भएको हो । बुबा श्रीप्रसाद र आमा द्रौपदीदेवीका जेठा छोरा देउवाका ६ जना दाजुभाइ र ५ जना बहिनी हुनुहुन्छ । उहाँकी धर्मपत्नी आरजु देउवा राणा संविधान सभा सदस्य हुनुहुन्थ्यो । उहाँका एक छोरा हुनुहुन्छ ।**

**कक्षा ८ सम्म डडेल्धुराको महेन्द्र माविमा अध्ययन गर्नुभएका देउवाले कक्षा ९ र १० भने डोटीमा पढ्नुभयो । वि.सं. २०१९ सालमा एसएलसी उत्तीर्ण गरी थप शैक्षिक उपाधीका लागि काठमाडौंमा आउनु भएका देउवाले त्रिभुवन विश्वविद्यालयबाट राजनीतिशास्त्रमा स्नातकोत्तर र कानूनमा स्नातक तह पूरा गर्नुभएको छ । वि.सं. २०१७ सालदेखि राजनीतिमा संलग्न देउवा वि.सं. २०२८ मा कांग्रेसको भातृ संस्था नेपाल विद्यार्थी संघको संस्थापक सभापति चुनिनु भयो । त्यसपछि केहि समय विदेशमा रहनुभएका देउवा २०४६ सालमा बहुदलीय व्यवस्था स्थापना भएपछि २०४८ सालको आम चुनावमा डडेल्धुराबाट संसद सदस्यमा विजयी हुनुभयो । त्यसपछि २०४८ सालमा गृहमन्त्री हुनुभयो । देउवा वि.सं. २०५१ र २०५६ सालको संसदीय चुनाव तथा २०६४, २०७० र २०७४ सालको आम चुनावमा डडेल्धुराबाट विजयी हुनुभयो । वि.सं. २०५९ सालमा कांग्रेस पार्टी विभाजन गरेर प्रजातान्त्रिक कांग्रेस गठन गरी देउवा त्यसको सभापति हुनुभयो ।**

**उहाँले चार पटकसम्म प्रधानमन्त्रीको जिम्मेवारी सम्हाल्नु भएको छ । २०५२ साल भदौ २६ गते मनमोहन अधिकारी नेतृत्वको सरकार विरुद्ध अविश्वास प्रस्ताव पारित भए पश्चात् देउवा तत्कालीन राष्ट्रिय प्रजातन्त्र पार्टी र नेपाल सद्भावना पार्टीको समर्थनमा पहिलो पटक प्रधानमन्त्री बन्नु भएको थियो । उहाँ २०५८ साल साउन ७ गते दोस्रो पटक प्रधानमन्त्री बन्नुभयो । ०५६ सालको आम चुनावमा नेपाली कांग्रेसले बहुमत प्राप्त गरे पनि कांग्रेसको आन्तरिक विवादका कारण उक्त संसदले तीनजनालाई प्रधानमन्त्री बनायो । देउवा उक्त संसदको तेस्रो प्रधानमन्त्री हुनुहुन्थ्यो । देउवाको प्रधानमन्त्रीको दोस्रो कार्यकाल ०५९ साल असोज १८ सम्म रह्यो । संसद्को चुनावका लागि तोकिएको मिति पर सार्न राजासमक्ष सिफारिस गरेपछि देउवालाई तत्कालीन राजा ज्ञानेन्द्र शाहले बर्खास्त गर्नुभएको थियो । तत्कालीन राजा ज्ञानेन्द्रले प्रधानमन्त्रीबाट हटाएपछि पार्टी सभापति गिरिजाप्रसाद कोइरालासँग देउवाको खटपट शुरु भयो । पार्टीभित्रको अन्तरसंघर्ष चर्कियो र शेरबहादुर देउवाले २०५९ सालमा कांग्रेस पार्टी फुटाएर आफ्नै नेतृत्वमा नेपाली कांग्रेस प्रजातान्त्रिक गठन गर्नुभयो । देशमा माओवादी द्वन्द्व उत्कर्षमा पुगेको र राजाले सत्ता हातमा लिएका बेला देउवा तेस्रोपटक ०६१ साल जेठ २१ गते प्रधानमन्त्री बन्नुभएको थियो । तर तत्कालीन राजा ज्ञानेन्द्रले उहाँलाई तोकिएको समयमा चुनाव गराउन नसकेकाले असक्षम रहेको भन्दै ०६१ साल माघ १९ गते फेरि बर्खास्त गर्नुभयो । राजनीतिक संघर्षको क्रममा ९ वर्ष जेल जीवन विताउनु भएका देउवा पछिल्लो पटक २०७४ जेठ २३ गते प्रधानमन्त्री निर्वाचित हुनु भएको थियो । उहाँ २०७४ फागुन ३ गतेसम्म प्रधानमन्त्री रहनुभयो ।**

पुष्पकमल दाहाल (प्रचण्ड)

**पुष्पकमल दाहाल “प्रचण्ड” को जन्म वि.सं. २०११ साल मंसिर २६ गते कास्की जिल्लाको ढिकुरपोखरी गाउँ विकास समिति वार्ड नं. २ लिवाडेमा भएको हो । पिता मुक्तिराम दाहाल र माता भवानी देवी दाहालको ज्येष्ठ सन्तानका रुपमा जन्मिनु भएका प्रचण्डका एक भाइ र ६ दिदीबहिनी हुनुहुन्छ । उहाँको वाल्यकालको नाम छविलाल दाहाल थियो । २०२६ सालमा सीता दाहालसँग वैवाहिक सम्बन्ध गाँस्नु भएका प्रचण्डका एक छोरा र तीन छोरीको जन्म भएको थियो ।**

**प्रचण्डको परिवार वि.सं. २०१९ सालमा कास्कीबाट बसाइ सरी चितवनको शिवनगर गाउँ विकास समिति गएको थियो । प्राथमिक शिक्षा कास्कीको ढिकुर पोखरीमै गर्नु भएका प्रचण्डले माध्यमिक तहको पढाई नारायणी विद्यामन्दिर चितवनमा पूरा गर्नु भएको थियो । उहाँले वि.सं. २०२९ सालमा पाटन बहुमुखी क्याम्पस ललितपुरबाट आर्इ.एस.सी. उत्तीर्ण गरी वि.सं. २०३३ सालमा कृषि क्याम्पस रामपुर चितवनबाट कृषि विषयमा बि.एस.सी. गर्नुभएको थियो ।**

**वि.सं. २०३५ सालसम्म विभिन्न शैक्षिक संस्थामा शिक्षण पेशासमेत अंगाल्नु भएका प्रचण्डले वि.सं. २०२८ सालमा पुष्पलाल समुहबाट नेपाल कम्युनिस्ट पार्टीको सदस्यता प्राप्त गर्नुभएको थियो । वि.सं. २०३४ सालमा पुष्पलाल समुहबाट चौथो महाधिवेशनमा प्रवेश गर्नुभएका उहाँ त्यसको एक वर्षपछि पार्टीको पूर्णकालीन कार्यकर्ता बन्नुभएको थियो । वि.सं. २०३८ सालमा नेकपा चौथो महाधिवेशनको क्षेत्रीय ब्यूरो सदस्य, अखिल नेपाल युवक संघको केन्द्रीय महासचिव हुँदै उहाँ वि.सं. २०४१ सालमा नेकपा (मशाल)को केन्द्रीय सदस्य, वि.सं. २०४२ सालमा नेकपा (मशाल)को पोलिटब्यूरो सदस्य, वि.सं. २०४६ सालमा नेकपा (मशाल)को महामन्त्री बन्नुभयो ।**

**वि.सं. २०४६ सालमा नेकपा (एकता–केन्द्र)को महामन्त्री हुँदै वि.सं. २०५१ सालमा नेकपा (माओवादी)को पनि महामन्त्री बन्नु भएका उहाँ नेकपा (एमाले) र नेकपा (माओवादी केन्द्र)बीच वि.सं. २०७५ मा पार्टी एकता भएपछि पनि पार्टीका दुई अध्यक्ष मध्ये एक हुनुहुन्छ । उहाँले वि.सं. २०५२ सालदेखि वि.सं.२०६३ सम्म सशस्त्र विद्रोहको समेत नेतृत्व गर्नुभयो ।**

**१० वर्षसम्म चलेको सशस्त्र संघर्षलाई विराम दिएर शान्ति प्रक्रियाको थालीनपछि वि.सं. २०६४ सालमा भएको संविधानसभाको पहिलो निर्वाचनबाट काठमाडौं क्षेत्र नं. १० र रोल्पा क्षेत्र नं. २ बाट उहाँ संविधानसभा सदस्य निर्वाचित हुनुभयो । संसद्को समेत कार्यव्यवहार गर्दै आएको उक्त सभाले वि.सं. २०६५ साउन ३१ गते प्रचण्डलाई पहिलो पटक प्रधानमन्त्रीमा निर्वाचित गरेको थियो । उहाँ वि.सं. २०६६ असार १४ गतेसम्म प्रधानमन्त्री हुनुभएको थियो ।**

**विसं २०७३ साउन १९ गते उहाँ दोस्रो पटक प्रधानमन्त्री निर्वाचित हुनुभएको थियो । उहाँ वि.सं. २०७४ जेठ २३ गतेसम्म प्रधानमन्त्री रहनुभएको थियो ।**

सुशील कोइराला

**सुशील कोइरालाको जन्म** सन् १९३९ **मा पिता बोधप्रसाद र माता कुमुदिनीका ज्येष्ठ सुपुत्रका रूपमा विराटनगरमा भएको थियो । वन अधिकृत पिता बोधप्रसाद जागिरका सिलसिलामा नेपालगन्ज पुगेपछि कोइराला त्यहीँ हुर्कनुभएको थियो । उहाँ वि.सं. २०१० सालदेखि नेपाली कांग्रेसको राजनीतिमा सक्रिय रहँदै आउनुभएको थियो । वि.सं २०१७ मा प्रजातन्त्रको अपहरणपछि उहाँ १६ वर्षसम्म भारत स्व–प्रवासमा रहनुभएको थियो । राजनीतिक संघर्ष र प्रवास बसाई जस्ता कारणले गर्दा उहाँ आजीवन अविवाहित रहनुभयो ।**

**उहाँले नेपाल र भारतमा गरी करिब पाँच वर्ष राजनैतिक बन्दी जीवन बिताउनुभएको थियो । वि.सं २०३६ मा नेपाली कांग्रेसको केन्द्रीय सदस्य भएका कोइरालाले महामन्त्री, उपसभापति र कार्यवाहक सभापति समेत भएर काम गर्नुभएको थियो ।**

**पहिलो संविधानसभाको असफलतापछि भएको संविधानसभाको दोस्रो चुनावबाट सुशील कोइराला बाँके र चितवनबाट संसद् सदस्यमा निर्वाचित हुनुभइ नेपालको ३७ औं प्रधानमन्त्री बन्नुभएको थियो । व्यवस्थापिका संसदबाट वि.सं. २०७० माघ २७ गते प्रधानमन्त्रीमा निर्वाचित हुनुभएको हो । उहाँको प्रधानमन्त्रीत्व कालमा नै देशले संविधान सभाबाट संविधान निर्माण गरेको थियो । सो पश्चात् भएको प्रधानमन्त्री निर्वाचनमा पनि उहाँ उम्मेदवार हुनुहुन्थ्यो । तर, उहाँ दोस्रो पटक प्रधानमन्त्रीमा पराजित हुनुभयो । त्यसबेला मुलुकले दक्षिणी सीमामा नाकाबन्दी भोगिरहेको थियो । वि.सं. २०७२ साल माघ २६ गते मध्यराती १२M५० मा काठमाडौँको महाराजगञ्जस्थित निवासमा निमोनियाको कारण उहाँको निधन भएको थियो ।**

खिलराज रेग्मी

**वि.सं. २००६ साल जेठ १८ गते पाल्पा जिल्लाको पोखराथोक गाविसको वडा नं ६ धोवादी गाउँमा जन्मनु भएका रेग्मीले स्थानीय नेपाल राष्ट्रिय जनता प्राथमिक विद्यालयमा प्रारम्भिक शिक्षा हासिल गर्नुभयो । वनारसबाट प्रवेशिका परीक्षा उत्तीर्ण गर्नु भएका रेग्मीले भारतको उत्तर प्रदेश राज्यबाट** सन् १९६६ **मा प्रमाणपत्र तहको अध्ययन पूरा गर्नुभएको थियो । उहाँले त्रिभुवन विश्वविद्यालयबाट स्नातक तथा स्नतकोत्तर तहको अध्ययन पूरा गर्नु भएको थियो ।**

**सर्वोच्च अदालतको प्रधानन्यायाधीश बहाल रहेकै बेला खिलराज रेग्मीलाई संविधानको बाधा अड्काऊ फुकाउँदै मन्त्रिपरिषद् अध्यक्ष नियुक्त गरिएको थियो । संविधान जारी गर्न नसकी वि.सं.२०६४ सालमा निर्वाचित पहिलो संविधानसभा विघटित भएपछि वि.सं. २०६९ चैत १ गते रेग्मीलाई राष्ट्रपतिद्वारा मन्त्रिपरिषद् अध्यक्ष नियुक्त गरिएको थियो । रेग्मी त्यसअघि वि.सं. २०६८ बैशाख २३ गते नेपालको प्रधानन्यायाधीशको रूपमा नियुक्त हुनुभएको थियो ।**

**वि.सं. २००६ जेठ १८ गते पाल्पा जिल्लामा जन्मनु भएका रेग्मीले वि.सं. २०२८ मा न्याय सेवाको अधिकृत पदबाट सेवा प्रवेश गर्नुभएको थियो । वि.सं. २०३० चैतमा जिल्ला न्यायाधीश हुनुभएका रेग्मी केही वर्ष सर्वोच्च अदालतको सह–रजिस्ट्रारको अनुभव बटुलेर वि.सं. २०४८ मा पुनरावेदन अदालतको न्यायाधीश नियुक्त हुनुभयो । पुनरावेदनको मुख्य न्यायाधीश हुँदै वि.सं. २०५९ माघ १५ मा रेग्मी सर्वोच्च अदालतमा न्यायाधीश नियुक्त हुनुभयो ।**

**संविधानसभाको दोस्रो निर्वाचन गरी वि.सं. २०७० माघ २८ गतेसम्म मन्त्रिपरिषद् अध्यक्ष रहनु भएका रेग्मीले वि.सं. २०७१ जेठ १७ मा उमेर हदका कारण प्रधानन्यायाधीशबाट अवकास पाउनुभएको थियो ।**

बाबुराम भट्टराई

**बाबुराम भट्टराई गोर्खा जिल्लाको बेलबास, खोप्लाङमा वि.सं. २०११ असार ४ मा भोजप्रसाद भट्टराई र धर्मकुमारी भट्टराईको दोस्रो सन्तानका रुपमा जन्मिनुभएको हो । उहाँको वाल्यकालको नाम मुक्तिप्रसाद भट्टराई हो । उहाँका श्रीमती, एक छोरी, दुई दिदीबहिनी र एक भाइ हुनुहुन्छ ।**

**अनौपचारिक शिक्षा सेवा निवृत्त सैनिक भक्त बहादुर भूजेलबाट लिएका भट्टराई गाउँकै अमरज्योति हाइस्कूलमा एकै पटक तीन कक्षामा भर्ना भई सोही विद्यालयबाट वि.सं. २०२६ मा बोर्ड प्रथम हुँदै एसएलसी उत्तीर्ण गर्नुभएको थियो । अमृत साइन्स कलेज काठमाडौंबाट प्रविणता प्रमाणपत्र तह र भारतको चण्डीगढबाट उहाँले आर्किटेक्चर विषयमा स्नातक गर्नुभयो । दिल्लीस्थित स्कूल अफ प्लानिङ एण्ड आकिर्टेक्चरबाट उहाँले स्नातकोत्तर पास गरी क्षेत्रीय विकास योजनामा जवाहरलाल नेहरु विश्वविद्यालयबाट पिएचडी हासिल गर्नुभयो ।**

**उच्चशिक्षा अध्ययनका क्रममा उहाँ अखिल भारत नेपाली विद्यार्थी संघ मार्फत राजनीतिमा प्रवेश गरी** सन् १९८१ **मा मोहनविक्रम सिंहमार्फत नेपाल कम्युनिष्ट पार्टीको सदस्य बन्नुभयो । औपचारिक शिक्षा सकेर नेपाल फर्केपछि पार्टीको पूर्णकालीन सदस्य बन्नुभयो ।** सन् १९९१ **यता भट्टराईले नेपाल कम्युनिष्ट पार्टी (एकता केन्द्र) र पछि नेपाल कम्युनिष्ट पार्टी (माओवादी)को पोलिट्ब्युरो सदस्यका रुपमा र** सन् १९९१ र २००१ **को बीचमा उहाँ संयुक्त जनमोर्चाका अध्यक्ष रहनुभयो ।**

**शान्ति प्रक्रियापछि भएको संविधानसभाको पहिलो र दोस्रो निर्वाचनमा गोरखाको २ नम्बर निर्वाचन क्षेत्रबाट उहाँ संसद विजयी हुनुभयो । संविधान जारीपछि भएको आम चुनावमा पनि उहाँ गोरखाबाटै संसद सदस्य निर्वाचित हुनुभयो । तेस्रो पटक भने उहाँ नयाँ शक्ति पार्टी नेपाल गठन गरी सोही पार्टीका तर्फबाट संसद सदस्य निर्वाचित हुनु भएको हो ।**

**तत्कालीन नेकपा माओवादीका अध्यक्ष प्रचण्डको नेतृत्वमा गठित सरकारमा उहाँले अर्थमन्त्रीको कार्यभार सम्हाल्नुभएको थियो । एकीकृत नेकपा (माओवादी)को उपाध्यक्ष रहेका बेला** २८ अगस्ट २०११ **मा भट्टराई प्रधानमन्त्री बन्नु भएको थियो । उहाँ नेतृत्वको नयाँ शक्ति पार्टी नेपालले वि.सं. २०७६ वैशाख २३ मा उपेन्द्र यादव नेतृत्वको संघीय समाजवादी फोरम नेपालसँग एकता गरी समाजवादी पार्टी नेपाल बनेको छ । भट्टराई हाल उक्त पार्टीको संघीय परिषद् अध्यक्ष हुनुहुन्छ ।**

झलनाथ खनाल

**तत्कालीन नेकपा एमालेका अध्यक्ष तथा हाल नेकपाका वरिष्ठ नेता झलनाथ खनाल वि.सं. २०६७ माघ २० मा प्रधानमन्त्री निर्वाचित हुनुभएको थियो । खनाल वि.सं. २०६८ भदौ ११ सम्म प्रधानमन्त्री हुनुहुन्थ्यो ।**

**वि.सं २००६ चैत ६ गते इलाम जिल्लाको साँखेजुङमा जन्मनु भएका खनाल वि.सं. २०४८ सालपछि इलाम जिल्ला क्षेत्र नं. १ बाट पटकपटक संसद सदस्यमा निर्वाचित हुनु भएको थियो । वि.सं. २०४६ को राजनीतिक परिवर्तनपछि बनेको अन्तरिम सरकारमा कृषि, भूमीसुधार तथा वन मन्त्री बन्नु भएका खनाल पटक पटक मन्त्री बन्नु भएको थियो । विद्यार्थी जीवनदेखि भूमिगत कम्युनिष्ट राजनीतिमा लाग्नुभएका खनाल तत्कालीन नेपाल कम्युनिष्ट पार्टी मालेको पोलिटब्यूरो सदस्य हुँदै महासचिव सम्म हुनुभएको थियो । वि.सं. २०४७ सालमा नेकपा (माले) र नेकपा (माक्सवादी) मिलेर नेकपा एमाले भएपछि खनाल सो पार्टीको स्थायी समिति सदस्य रहँदै आउनु भएको थियो । २०६६ सालको बुटवल महाधिवेशनमा तत्कालीन एमालेको अध्यक्ष निर्वाचित हुनु भएको हो ।**

**त्रिभुवन विश्वविद्यालयबाट राजनीति शास्त्र र इतिहासमा स्नातक गर्नु भएका खनालले वि.सं. २०२५ सालमा पार्टी सदस्यता प्राप्त गर्नुभएको थियो । कम्युनिष्ट पार्टीको सदस्यता लिएसँगै राजनीतिक यात्राको सुरूवात गर्नु भएका खनालले ३३ वर्षको उमेरमा नेकपा (माले)को महासचिव रहेका बेला सोही पार्टीकी काठमाडौं जिल्ला सदस्य रविलक्ष्मी चित्रकारसँग जनवादी विवाह गर्नुभएको थियो ।**

**खनालले राजनीतिक जीवनको सुरूवातसँगै विज्ञान विषयको शिक्षकका रूपमा जागीरे जीवन पनि विताउनु भयो । उहाँ वि.सं. २०२३ सालमा मेची विद्यार्थी युनियनको अध्यक्ष हुनुभएको थियो । राजनीतिमा संलग्न भएकै कारण जागीर गुमाउन बाध्य भएपछि खनाल पूर्णरूपमा राजनीतिमा सक्रिय हुनुभएको थियो । नेकपा एमालेको पाँचौं, छैठौं र सातौं महाधिवेशनपछि एमालेको केन्द्रीय पोलिटब्यूरो र स्थायी कमिटीमा सदस्य रहेर खनालले पार्टीको काम गर्नुभएको थियो । बुटवलमा सम्पन्न तत्कालीन नेकपा एमालेको आठौं महाधिवेशनबाट अध्यक्षमा निर्वाचित हुनुभएकोथियो । उहाँ पछिल्लो समय नेकपा (एमाले) र नेकपा (माओवादी केन्द्र) बीच एकीकरण भइ गठित नेकपाको वरिष्ठ नेता हुनुहुन्छ ।**

माधवकुमार नेपाल

**माधवकुमार नेपालको जन्म वि. सं. २००९ फागुन २६ गते रौतहट जिल्लाको गौरमा भएको हो । गौरको श्री जुद्ध माध्यमिक विद्यालयबाट एसएलसी उत्तीर्ण गरेर नेपाल वि.सं. २०२२ सालमा वीरगञ्जस्थित ठाकुरराम बहुमुखी क्याम्पसमा भर्ना हुनुभयो । उहाँले केही समय नेपाल बैंक लिमिटेडमा जागिर पनि खानुभयो । १३ वर्षको उमेरदेखि नै राजनीतिमा लाग्नुभएका नेपालले वि.सं. २०२६ सालमा पुष्पलाल समुहबाट कम्युनिष्ट पार्टीको सदस्यता पाउनुभयो । उहाँ वि.सं. २०२८ सालमा संगठन विस्तारका लागि काठमाडौं आउनुभयो । नेपाल वि.सं. २०५० देखि वि.सं.२०६५ सम्म तत्कालीन नेकपा एमालेको महासचिव हुनुहुन्थ्यो ।**

**वि.सं. २०४८ सालमा राष्ट्रियसभा सदस्यमा निर्वाचित उहाँ राष्ट्रिय सभामा प्रतिपक्षी दलको नेता पनि हुनुभयो । उहाँले त्रिभुवन विश्वविद्यालयबाट वाणिज्यशास्त्रमा मा स्नातक गर्नुभएको छ । वि.सं. २०४७ सालको संविधान निर्माणमा उहाँले संयुक्त वाममोर्चाका तर्फबाट संविधान सुधार सुझाव आयोगको सदस्यका रुपमासमेत जिम्मेवारी निर्वाह गर्नुभएको थियो ।**

**वि.सं. २०३४ सालमा उहाँ तत्कालीन नेकपा (माले) को संस्थापक सदस्य र पोलिटब्यूरो सदस्य हुनुहुन्थ्यो । वि.सं. २०३२ सालमा तत्कालीन पञ्चायती सरकारले उहाँलाई राजकाज अपराध ऐनअन्तर्गत दुई वर्ष कारावासमा राखेको थियो ।**

**वि.सं. २०५१ सालको मध्यावधि निर्वाचन, वि.सं.२०५६ सालको आम निर्वाचनमा रौतहटबाट प्रतिनिधिसभा सदस्य निर्वाचित नेपाल वि.सं.२०७० को संविधानसभा चुनावमा पनि काठमाडौं १ र रौतहट ६ बाट सदस्य निर्वाचित हुनुभएको थियो । आम निर्वाचन वि.सं. २०७४ मा भने उहाँ काठमाडौं १ बाट प्रतिनिधिसभा सदस्य निर्वाचित हुनुहुन्छ । वि.सं. २०५६ सालमा संविधानसभा सदस्यमा मनोनीत हुनुभएका नेपाल वि.सं. २०६६ जेठ ११ गतेदेखि २०६७ माघ २२ सम्म प्रधानमन्त्री हुनुभएको थियो । उहाँ पछिल्लो समय नेकपा (एमाले) र नेकपा (माओवादी केन्द्र)बीच एकीकरण भइ गठित नेकपाको वरिष्ठ नेता हुनुहुन्छ ।**

गिरिजाप्रसाद कोइराला

**गिरिजाप्रसाद कोइरालाको जन्म वि.सं. १९८१ मा कृष्णप्रसाद कोइरालाकी कान्छी श्रीमती दिव्या कोइरालाका कान्छा छोराका रूपमा भएको हो । त्यतिबेला कोइराला परिवार जहानियाँ राणाशासनको विरोध गरेबापत भारतको विहार राज्यको टेडी, सहर्सामा निर्वासित जीवन बिताइरहेको थियो । गिरिजाप्रसाद कोइरालाकी धर्मपत्नी सुष्मा कोइरालाको वि.सं. २०४२ सालमा निधन भएको थियो । कोइरालाकी पुत्री सुजाता कोइराला नेपाल सरकारको उपप्रधानमन्त्री पनि हुनु भएको थियो ।**

**उहाँले भारतीय स्वतन्त्रता आन्दोलनलाई पनि नजिकबाट हेर्ने अवसर पाउनुभयो । कोइराला वि.सं. २००४ सालमा विराटनगरको मजुदूर आन्दोलनमा सहभागी हुनुभएको थियो । कोइराला राणा शासनको अन्त्यपछि नेपाली कांग्रेस मोरङ जिल्ला सभापति हुनुभयो । वि.सं. २०१७ सालमा प्रजातन्त्रको अपहरण भएपछि उहाँले ७ वर्ष जेल सजायँ भोग्नुभयो । वि.सं. २०२७ साल देखि भारतमा निर्वासित जीवन बिताउनुभएका कोइराला वि.सं. २०३३ सालमा भारतको पटनामा भएको कांग्रेसको महाधिवेशनमा महामन्त्री निर्वाचित हुनुभयो । वि.सं. २०४७ सालसम्म कांग्रेस महामन्त्री रहनुभएका कोइराला वि.सं.२०४८ को आमनिर्वाचिनपछि पहिलो पटक प्रधानमन्त्री बन्नुभयो । वि.सं. २०४८ जेठ १२ देखि वि.सं. २०५१ मंसिरसम्म प्रधानमन्त्री रहनु भएका कोइरालाले संसद विघटन गरी मध्यावधि निर्वाचन घोषणा गर्नुभएको थियो । कोइराला वि.सं. २०४८ को आमनिर्वाचनमा मोरङ क्षेत्र नम्बर–१ सुनसरी क्षेत्र नम्बर–३ का साथै वि.सं. २०५१ सालको मध्यावधि निर्वाचनमा मोरङ क्षेत्र नम्बर–१ र सुनसरीको क्षेत्र नम्बर–५ बाट सांसद निर्वाचित हुनुभएको थियो । वि.सं. २०५३ सालमा कांग्रेसको नवौं महाधिवेशनबाट उहाँ पार्टी सभापति हुनुभयो । तत्कालीन नेकपा एमालेको संसदीय दल विभाजन भएपछि कोइराला वि.सं. २०५४ चैत ३० गते दोस्रो पटक प्रधानमन्त्री पदमा नियुक्त हुनुभयो । एमालेबाट विभाजन भइ गठन भएको नेकपा (माले) कोइराला नेतृत्वको सरकारमा पछि सामेल भएको थियो । अल्पमतको प्रधानमन्त्री बन्नुभएका कोइरालाले राजीनामा दिएपछि तत्कालीन नेकपा एमाले सहितको संयुक्त सरकारको नेतृत्व गर्दै उहाँ तेस्रो पटक वि.सं. २०५५ साल पुस ८ गते प्रधानमन्त्रीमा नियुक्त हुनुभयो । वि.सं. २०५६ साल बैशाखमा भएको आम निर्वाचनपछि प्रधानमन्त्री बन्नुभएका कांग्रेस नेता कृष्णप्रसाद भट्टराईले पदबाट राजीनामा दिएपछि वि.सं. २०५६ साल चैत ७ गते कोइराला चौथो पटक प्रधानमन्त्री पदमा नियुक्त हुनु भएको थियो । चौथो पटक प्रधानमन्त्री बन्नु भएका कोइरालाले वि.सं. २०५८ साल साउन ४ गते पदबाट राजीनामा दिनुभएको थियो । वि.सं. २०६३ सालको जनआन्दोलनपछि वि.सं. २०६३ वैशाखमा उहाँ फेरि पाँचौं पटक प्रधानमन्त्री बन्नुभयो । संविधानसभाको निर्वाचन सम्पन्न गरेपछि उहाँले प्रधानमन्त्रीबाट राजीनामा दिनुभयो । वि.सं. २०६६ साल चैत्र ७ गते मध्यान्ह १२ बजेर १० मिनेट जाँदा उहाँको निधन भएको थियो ।**

कृष्णप्रसाद भट्टराई

**कृष्णप्रसाद भट्टराईको जन्म संकटाप्रसाद र माता ललितादेवीका कान्छा छोराका रूपमा वि.सं १९८१ पुसमा भारतको बनारसमा भएको थियो । राणा प्रधानमन्त्री वीर सम्शेरको वक्रदृष्टिमा परेर सपरिवार बनारस पुगेको भट्टराई परिवारले बिहारको रामनगर राज्यका राजाका पुरोहितको काम गर्दै आएको थियो । भारतीय स्वतन्त्रताका लागि भएको आन्दोलनमा सकृय पुरोहित संकटाप्रसादका चार भाइ छोराहरू मध्ये कान्छा कृष्णप्रसाद राजनीतिमा अगुवा हुन पुग्नुभयो । किशुनजी नामले समेत चिनीने भट्टराई आजीवन अविवाहित रहनु भयो ।**

**बनारसमा जन्मनु भएका कृष्णप्रसादको शिक्षा पनि बनारसमा नै भएको थियो । उहाँले काशी हिन्दू विश्वविद्यालयबाट राजनीतिशास्त्रमा बि.ए. सम्मको अध्ययन पूरा गर्नुभयो । सोही विषयमा एम.ए. तहको अध्ययन गर्दागर्दै भारतीय स्वतन्त्रता संग्राममा सहभागी भएका कारण पक्राऊ पर्नुभयो र अध्ययन पूरा हुन सकेन । कृष्णप्रसाद भट्टराई युवावस्थामा पत्रकार पनि हुनुहुन्थ्यो ।**

**उहाँ वि.सं. २०१५ सालमा नेपालको पहिलो संसद (प्रतिनिधिसभा)का सभामुख तथा बहुदलीय व्यवस्थाको पुनर्स्थापनापछि वि.सं. २०४७ साल वैशाख ६ गते प्रधानमन्त्री नियुक्त हुनुभयो । वि.सं. २००३ सालमा नेपाली कांग्रेस गठन गर्दा उहाँ संस्थापक सदस्य हुनुहुन्थ्यो । वि.सं. २००७ सालमा कांग्रेसले चलाएको सशस्त्र क्रान्तिमा उहाँ जनकपुर–उदयपुर कब्जा गर्ने कमाण्डर हुनुहुन्थ्यो ।**

**वि.सं. २०४६ को जनआन्दोलनपछि गठित अन्तरिम मन्त्रीपरिषदमा पहिलो पटक प्रधानमन्त्री बनेर उहाँले नेपाल अधिराज्यको संविधान २०४७ निर्माण गरी लागू गराउने र बहुदलीय प्रतिस्पर्धाको आधारमा संसदीय निर्वाचन गराउने भूमिका बहन गर्नुभएको थियो । तर आफू प्रधानमन्त्री हुँदै गराएको वि.सं. २०४८ को आम निर्वाचनमा उहाँ काठमाडौं क्षेत्र नं १ बाट तत्कालीन नेकपा (एमाले)का महासचिव तथा चर्चित नेता मदन भण्डारीबाट पराजित हुनुभएको थियो ।**

**वि.सं. २०५१ को मध्यावधि निर्वाचनमा दोस्रो स्थानमा पुगेको उहाँको पार्टी नेपाली कांग्रेस पछि वि.सं. २०५६ को आम निर्वाचनमा उहाँलाई प्रधानमन्त्रीको उम्मेदवारका रुपमा अघि सारेर चुनावमा गएको थियो । सो चुनावमा कांग्रेसले बहुमत हासिल गर्‍यो र वि.सं. २०५६ जेठ १७ गते उहाँ दोस्रो पटक प्रधानमन्त्री नियुक्त हुनुभयो । संसदमा पार्टीको बहुमत रहे पनि उहाँको कार्यकाल १० महिना मात्रै रहन पुग्यो । वि.सं. २०५६ चैत ७ गते उहाँ प्रधानमन्त्री पदबाट हट्नुभयो र गिरिजाप्रसाद कोइराला पुन प्रधानमन्त्री बन्नुभयो ।**

**भट्टराई** सन् १९४२ को **अंग्रेज भारत छोडो स्वतन्त्रता आन्दोलनमा सक्रिय सहभागी हुने क्रममा अंग्रेज सरकारबाट पक्राउ पर्नुभएको थियो । उहाँले** सन् १९४५ **मा बनारस हिन्दू युनिभर्सिटी स्थित नेपाल छात्र संघको उपाध्यक्षका रूपमा पनि काम गर्नुभयो । त्यसपछि उहाँले नेपालबाट राणा शासन हटाउने आन्दोलनको अगुवाई गर्न थाल्नुभयो । त्यसक्रममा भट्टराईले वि.सं. २००३ माघमा कलकत्तामा स्थापित नेपाली राष्ट्रिय कांग्रेसमा संगठन मन्त्रीको पद सम्हाल्नुभयो । नेपाली राष्ट्रिय कांग्रेस र नेपाल प्रजातन्त्र कांग्रेस मिलेर वि.सं. २००६ चैतमा नेपाली कांग्रेस गठनपछि उहाँ सहमहामन्त्री बन्नुभयो । नेपाली कांग्रेसको वि.सं. २०३४ मा सम्पन्न भएको पटना सम्मेलनबाट बीपी कोइरालाले स्वास्थ्यको कारण देखाई भट्टराईलाई कार्यवाहक सभापति बनाउनुभयो । बीपीको निधनपछि वि.सं. २०३९ मंसीरमा गणेशमान सिंह निवास क्षेत्रपाटीमा सम्पन्न सम्मेलनबाट पुनः कार्यवाहक सभापतित्वमा समर्थित भएका भट्टराईले करिब डेढ दशक कार्यवाहक सभापतिकै रूपमा रहेर नेपाली कांग्रेसको नेतृत्व गर्नुभयो । नेपाली कांग्रेसको आठौं महाधिवेशन वि.सं. २०४८ मा सर्वसम्मतिबाट सभापतिमा निर्वाचित भएपछि भट्टराईले वि.सं. २०५३ सम्म सभापतिको पद सम्हाल्नुभयो । वि.सं. २०४६ को जनआन्दोलन घोषणा भएको क्षेत्रपाटी सम्मेलनको सभापतित्व पनि भट्टराईले गर्नुभएको थियो । जीवनको उत्तरार्दमा भने उहाँले सैद्धान्तिक विमति जनाउँदै नेपाली कांग्रेस परित्याग गर्नुभयो । वि.सं. २०६७ फागुन २० गते उहाँको निधन भयो ।**

सूर्यबहादुर थापा

**सूर्य बहादुर थापाको जन्म बि.सं.१९८४ चैत ९ गते धनकुटा जिल्लाको मुगा गाविसमा भएको हो । पछि उहाँ काठमाडौंको मालीगाउँमा बसाईं सर्नुभयो । उहाँ पाँच पटकसम्म नेपालको प्रधानमन्त्री हुनुभयो ।**

**वि.सं. २०१५ सालमा तत्कालीन राजा महेन्द्रबाट संसदको निर्वाचन घोषणा भएपछि गठित सल्लाहकार सभामा सूर्यबहादुर थापा अध्यक्ष हुनुभएको थियो । वि.सं. २०१७ साल पुस १ गते राजा महेन्द्रले संसदीय व्यवस्था अन्त्य गरेर निर्दलीय पञ्चायत व्यवस्था स्थापना गरेपछि उहाँ मन्त्री, मन्त्रीपरिषद्को उपाध्यक्ष हुँदै अध्यक्ष सम्म बन्नुभयो । पञ्चायतको पहिलो प्रधानमन्त्री पनि थापा नै हुनु भएको थियो । वि.सं. २०३६ सालको जनमत संग्रहलाई निर्दलीय पञ्चायतको पक्षमा ल्याउन भूमिका खेलेको ठानिन्छ । पञ्चायती व्यवस्थाको अन्त्य गरी जनआन्दोलनद्वारा प्रजातन्त्र स्थापना गरिएपछि पनि थापा दुई पटक प्रधानमन्त्री बन्नुभयो ।**

**वि.सं. २०१७ सालमा तत्कालीन राजा महेन्द्रद्वारा बहुदलीय व्यवस्थाको अन्त्य गरी पञ्चायती व्यवस्था स्थापना गरिएपछि राजाको प्रत्यक्ष शासनमा थापा मन्त्री बन्नुभयो । राजा महेन्द्रबाट थापा वि.सं. २०२२ सालमा पहिलो प्रधानमन्त्री नियुक्त हुनुभयो । उहाँले वि.सं. २०२६ सालसम्म ४ वर्ष पहिलो कार्यकाल प्रधानमन्त्रीको जिम्मेवारी सम्हाल्नुभयो । थापा दोस्रो पटक वि.सं. २०३५ सालमा राजा वीरेन्द्रबाट प्रधानमन्त्री नियुक्त हुनुभयो । उहाँको दोस्रो कार्यकाल वि.सं. २०३८ सम्म रह्यो । वि.सं. २०३८ सालको आम निर्वाचन गराउनु भएका थापा निर्वाचनपछि पनि फेरि तेस्रो पटक प्रधानमन्त्री नियुक्त हुनुभयो । उहाँ तेस्रो पटक वि.सं. २०४० सालसम्म प्रधानमन्त्री रहनुभयो ।**

**पञ्चायत कालमा तीन पटक प्रधानमन्त्री नियुक्त हुनु भएका थापा बहुदलीय व्यवस्थाको स्थापनापछि पनि दुई पटक प्रधानमन्त्री बन्नुभयो । त्रिशंकु संसद् रहेका बेला थापा बि.सं. २०५४ सालमा नेपाली कांग्रेसको समर्थनमा बि.सं. २०५५ सम्म प्रधानमन्त्री बन्नुभयो । तत्कालीन राजा ज्ञानेन्द्र शाहले बि.सं. २०५९ सालमा थापालाई पाँचौं पटक प्रधानमन्त्री नियुक्त गर्नुभएको थियो । थापाको सो कार्यकाल पनि एक वर्षको मात्रै भयो । पूर्वप्रधानमन्त्री थापाको वि.सं. २०७२ वैशाख २ गते निधन भयो ।**

लोकेन्द्रबहादुर चन्द

**लोकेन्द्रबहादुर चन्द विसं १९९६ साल फागुन ३ गते बैतडीको कुरकुटिया गाउँमा महाबीर चन्द र लक्ष्मीदेवी चन्दको पुत्रका रुपमा जन्मिनु भएको हो । वैतडी जिल्ला पञ्चायतको सभापति हुँदै राजनीतिमा लाग्नु भएका चन्द पञ्चायत कालमा पटक पटक राष्ट्रिय पञ्चायत सदस्य र मन्त्री हुनुभयो । साहित्यकारका रुपमा समेत परिचय बनाउनु भएका चन्द चार पटकसम्म प्रधानमन्त्री हुनुभयो ।**

**उहाँ २०४० सालमा असार २९ गते पहिलो पटक प्रधानमन्त्री हुनुभयो । उहाँको पहिलो प्रधानमन्त्रीत्व काल २०४२ साल चैत ८ गतेसम्म रह्यो । चन्द २०४६ साल चैत २४ गते दोस्रो पटक प्रधानमन्त्री नियुक्त हुनुभयो । पञ्चायती व्यवस्था विरोधी आन्दोलन उत्कर्षमा रहेका बेला तत्कालीन महाराजधिराज वीरेन्द्रले चन्दलाई प्रधानमन्त्री नियुक्त गर्नु भएको थियो । तर चन्दको कार्यकाल ९ दिन मात्र रहन गयो । २०४६ साल चैत २६ गते जनआन्दोलनरत शक्तिसँगको सहमति अनुरुप बहुदलीय नयाँ संविधान बनाई आम निर्वाचन समेत गर्नु पर्ने जनाउँदै चन्दले प्रधानमन्त्री पदबाट राजीनामा दिनुभयो । चन्दको दोस्रो प्रधानमन्त्रीत्व २०४७ वैशाख ६ गतेसम्म मात्रै कायम रह्यो । चन्दको राजीनामापछि तत्कालीन राजाले कृष्णप्रसाद भट्टराईको नेतृत्वमा अन्तरिम सरकार गठन गर्नुभएको थियो ।**

**बहुदलीय व्यवस्था स्थापना भएपछि चन्द २०५३ फागुन २९ गते तेस्रो पटक प्रधानमन्त्री बन्नुभयो । संसदमा कुनै पनि दलको स्पष्ट बहुमत नभएको अवस्थामा संसद्को तेस्रो दल राष्ट्रिय प्रजातन्त्र पार्टीको नेताका हैसियतमा तत्कालीन संसदको सवैभन्दा ठूलो दल नेकपा (एमाले)को समर्थनमा उहाँ प्रधानमन्त्री नियुक्त हुनुभएको हो । उहाँको तेस्रो कार्यकाल २०५४ साल असोज २० गतेसम्म रह्यो । चन्द २०५९ असोज २५ गते चौथो पटक प्रधानमन्त्री हुनुभयो । तोकिएको आम चुनाव गराउन नसकेको अभियोग सहित तत्कालीन राजा ज्ञानेन्द्र शाहले २०५९ असोज १८ गते तत्कालीन प्रधानमन्त्री शेरबहादुर देउवालाई पदमुक्त गरी असोज २५ गते चन्दलाई प्रधानमन्त्री नियुक्त गर्नु भएको थियो । उहाँको चौथो प्रधानमन्त्रीत्व काल २०६० जेठ २० गतेसम्म रह्यो । वि.सं. २०५४ सालमा प्रसिद्ध कृति विसर्जनका लागि मदन पुरस्कार विजेता समेत रहनुभएका चन्द साहित्यिक क्षेत्रमा श्रीलोचन नामले चर्चित हुनुहुन्छ ।**

मनमोहन अधिकारी

**सन् १९२० जून ९ मा काठमाडौंको लाजिम्पाटमा जन्मनु भएका मनमोहन अधिकारी निर्वाचन मार्फत प्रधानमन्त्री हुने संसारकै पहिलो कम्युनिस्ट नेता हुनुहुन्छ । काठमाडौंमा जन्मे पनि अधिकारीको वाल्यकाल विराटनगरमा वित्यो । सन् १९३८ मा अध्ययनका शिलशिलामा वाराणसी जानु भएका अधिकारीले त्यहि बीएससीसम्मको अध्ययन गर्नुभयो । त्यसैबेला सन् १९४२ तिर उहाँ अंग्रेज साम्राज्य विरुद्ध "भारत छोडो" आन्दोलनमा सहभागी हुनुभयो । उहाँलाई त्यस क्रममा ब्रिटिश सरकारले गिरफ्तार गर्‍यो र जेल पठायो । यहाँबाट उहाँको अध्ययन पूरा हुन पाएन ।**

**भारतबाट विराटनगर फर्केपछि उहाँ विराटनगर जुटमिलमा काम गर्न थाल्नुभयो र त्यसै क्रममा ट्रेड यूनियनको नेता बन्नुभयो । अधिकारीले विसं २००३ सालमा विराटनगरमा भएको मजदूर आन्दोलनको नेतृत्व गर्नुभयो । मजदूर आन्दोलनकै क्रममा उहाँ त्यसबेला तीन वर्ष जेल पर्नुभयो । जेलबाट छुटेपछि राणा शासन विरुद्ध २००७ सालमा भएको आन्दोलनमा सहभागि हुनुभयो । नेपाल कम्युनिस्ट पार्टी स्थापना भएपछि उहाँ पार्टीको सम्पर्कमा आउनुभयो । अधिकारी नेकपाको पहिलो तथा दोस्रो महाधिवेशनबाट महासचिवमा निर्वाचित हुनु भयो । कम्युनिस्ट पार्टीहरुको विभाजनपछि नेकपा (माक्र्सवादी)को अध्यक्ष हुनुहुन्थ्यो । विसं २०१७ सालमा बहुदलीय व्यवस्था अन्त्य गरी तत्कालीन राजा महेन्द्रले पञ्चायती शासन सुरु गरेपछि मनमोहन पनि पक्राउ पर्नुभयो र विसं २०२५ सालसम्म जेल बस्नुभयो ।**

**विसं २०४६ सालमा पञ्चायती व्यवस्था विरोधी आन्दोलनको पनि सक्रिय नेतृत्व गर्नु भएका अधिकारीको पार्टी नेकपा (माक्र्सवादी) र तत्कालीन नेकपा (माले)बीच विसं २०४७ सालमा पार्टी एकीकरण भयो । अधिकारी एकीकरण बाट बनेको नेकपा (एमाले)को संस्थापक अध्यक्ष बन्नुभयो । विसं २०४८ सालको आम निर्वाचनमा उहाँ सुनसरी १ बाट प्रतिनिधिसभा सदस्यमा निर्वाचित हुनु भएको थियो । २०४८ सालको आम निर्वाचनपछि अधिकारी प्रतिनिधिसभामा प्रमुख प्रतिपक्षी दलको नेता बन्नुभयो । विसं २०५१ को मध्यावधि निर्वाचनमा भने अधिकारी काठमाडौं क्षेत्र नं १ र ३ बाट विजयी हुनु भएको थियो । विसं २०५६ सालको आम निर्वाचनमा काठमाडौं १ र ३ मा उम्मेदवार रही चुनाव प्रचारकै क्रममा २०५६ वैशाख १३ गते अधिकारीको निधन भएको थियो ।**

**विसं २०५१ को मध्यावधि निर्वाचनमा कुनै पार्टीको स्पष्ट बहुमत नआएपछि सबैभन्दा ठूलो दल नेकपा एमालेको तर्फबाट उहाँ विसं २०५१ मंसिर १४ गते प्रधानमन्त्री बन्नुभयो । मनमोहन अधिकारीले नेतृत्व गर्नु भएको सरकार नेपाली कांग्रेस, राष्ट्रिय प्रजातन्त्र पार्टी र नेपाल सद्भावना पार्टीले राखेको अविश्वास प्रस्तावका कारण ढल्यो । सरकारमाथि अविश्वास प्रस्ताव राखिएका बेला उहाँ हवाई दुर्घटनाका कारण अस्पतालमा हुनुहुन्थ्यो । अस्पतालको शैयाबाटै उहाँले आफूमाथिको अविश्वास प्रस्तावको संसद्लाई जवाफ दिनु भएको थियो । उहाँको सरकार विरुद्ध अविश्वास प्रस्ताव पारित भएपछि विसं २०५२ भदौ २६ गते उहाँ प्रधानमन्त्री पदबाट मुक्त हुनुभयो । उहाँको कार्यकालपछि शेरबहादुर देउवा कांग्रेस, राप्रपा र नेपाल सद्भावना पार्टीको समर्थनमा प्रधानमन्त्री बन्नु भएको थियो ।**

**मरिचमान सिंह श्रेष्ठ**

वि.सं. १९९७ कार्तिक १७ गते [सल्यान जिल्ला](https://ne.wikipedia.org/wiki/%E0%A4%B8%E0%A4%B2%E0%A5%8D%E0%A4%AF%E0%A4%BE%E0%A4%A8_%E0%A4%9C%E0%A4%BF%E0%A4%B2%E0%A5%8D%E0%A4%B2%E0%A4%BE)को [खलङ्गा बजार](https://ne.wikipedia.org/w/index.php?title=%E0%A4%96%E0%A4%B2%E0%A4%99%E0%A5%8D%E0%A4%97%E0%A4%BE_%E0%A4%AC%E0%A4%9C%E0%A4%BE%E0%A4%B0&action=edit&redlink=1)मा जन्मनुभएका मरिचमान सिंह श्रेष्ठ [पञ्चायती व्यवस्था](https://ne.wikipedia.org/wiki/%E0%A4%AA%E0%A4%9E%E0%A5%8D%E0%A4%9A%E0%A4%BE%E0%A4%AF%E0%A4%A4%E0%A5%80_%E0%A4%B5%E0%A5%8D%E0%A4%AF%E0%A4%B5%E0%A4%B8%E0%A5%8D%E0%A4%A5%E0%A4%BE)को अन्त्यतिर वि.सं. 2043 जेष्ठमा नेपालका 27 ‍औं प्रधानमन्त्री बन्नु भयो । त्यस अघि उहाँ तत्कालिन [राष्ट्रिय पञ्चायत](https://ne.wikipedia.org/wiki/%E0%A4%B0%E0%A4%BE%E0%A4%B7%E0%A5%8D%E0%A4%9F%E0%A5%8D%E0%A4%B0%E0%A4%BF%E0%A4%AF_%E0%A4%AA%E0%A4%9E%E0%A5%8D%E0%A4%9A%E0%A4%BE%E0%A4%AF%E0%A4%A4)का अध्यक्ष हुनुहुन्थ्यो। [नेवार](https://ne.wikipedia.org/wiki/%E0%A4%A8%E0%A5%87%E0%A4%B5%E0%A4%BE%E0%A4%B0_%E0%A4%9C%E0%A4%BE%E0%A4%A4%E0%A4%BF) समुदायबाट प्रधानमन्त्री बन्ने उहाँ पहिलो व्यक्ति हुनुहुन्छ। वि.सं. २०१७ सालदेखि राजनीतिमा सक्रिय उहाँ वि.सं. २०३० सालमा राष्ट्रिय पञ्चायतको सदस्य हुनुभयो । दरबारको विश्वासपात्र भएका कारण वि.सं. २०३८ सालमा पञ्चायती व्यवस्थाको सङ्गठन हेर्ने [पञ्चायत नीति तथा जाँचबुझ समिति](https://ne.wikipedia.org/w/index.php?title=%E0%A4%AA%E0%A4%9E%E0%A5%8D%E0%A4%9A%E0%A4%BE%E0%A4%AF%E0%A4%A4_%E0%A4%A8%E0%A5%80%E0%A4%A4%E0%A4%BF_%E0%A4%A4%E0%A4%A5%E0%A4%BE_%E0%A4%9C%E0%A4%BE%E0%A4%81%E0%A4%9A%E0%A4%AC%E0%A5%81%E0%A4%9D_%E0%A4%B8%E0%A4%AE%E0%A4%BF%E0%A4%A4%E0%A4%BF&action=edit&redlink=1)को अध्यक्ष तथा [राष्ट्रिय पञ्चायतको अध्यक्ष](https://ne.wikipedia.org/w/index.php?title=%E0%A4%B0%E0%A4%BE%E0%A4%B7%E0%A5%8D%E0%A4%9F%E0%A5%8D%E0%A4%B0%E0%A4%BF%E0%A4%AF_%E0%A4%AA%E0%A4%9E%E0%A5%8D%E0%A4%9A%E0%A4%BE%E0%A4%AF%E0%A4%A4%E0%A4%95%E0%A5%8B_%E0%A4%85%E0%A4%A7%E0%A5%8D%E0%A4%AF%E0%A4%95%E0%A5%8D%E0%A4%B7&action=edit&redlink=1) बन्नु भयो। उहाँ पञ्चायती व्यवस्थामा प्रभावशाली राजनीतिज्ञ हुनुहुन्थ्यो। उहाँको कार्यकालमा नेपाल-भारत पारवाहन सन्धिको विषयलाई लिएर भारतले नेपालमाथि नुन तेल लगायतका अत्यावश्यक वस्तुको आयातमाथि प्रतिबन्ध सहित 16 महिना लामो नाकाबन्दी लगायो। उहाँले भारतसँग नझुक्ने अडान लिएर बस्नुभयो र उक्त अडानका कारण उहाँको राष्ट्रवादी छविका नेताका रूपमा प्रसंशा हुने गरेको छ ।

उहाँकै प्रधानमन्त्रीत्वकाल वि.सं. 2046 सालमा नेपालमा प्रजातन्त्र प्राप्तिको शान्तिपुर्ण [जनआन्दोलन](https://ne.wikipedia.org/wiki/%E0%A4%A8%E0%A5%87%E0%A4%AA%E0%A4%BE%E0%A4%B2%E0%A4%95%E0%A5%8B_%E0%A4%9C%E0%A4%A8%E0%A4%86%E0%A4%A8%E0%A5%8D%E0%A4%A6%E0%A5%8B%E0%A4%B2%E0%A4%A8_%E0%A5%A8%E0%A5%A6%E0%A5%AA%E0%A5%AC)  शुरु भयो । उक्त आन्दोलमाथि अत्याधिक शक्ति प्रयोग गरेर दमन गरेकाले उहाँ सबैभन्दा बढी आलोचित पञ्चायती प्रधानमन्त्री बन्नुभयो। २०४३ साल जेठ ३१ गते राष्ट्रिय पञ्चायतबाट प्रधानमन्त्रीमा निर्वाचित भएका सिंहले जनआन्दोलन उत्कर्षमा पुगेपछि २०४६ साल चैत २३ गते प्रधानमन्त्री पदबाट राजीनामा दिनुभएको थियो ।उहाँ पछि वि.सं. 2046 साल चैत 24 गते लोकेन्द्र बहादुर चन्द प्रधानमन्त्री हुनुभएको थियो ।

लामो समयदेखि क्यान्सर रोगबाट ग्रसित उहाँको ७१ वर्षको उमेरमा वि.सं.२०७० साउन ३० गते काठमाडौंमा निधन भयो।

**नगेन्द्रप्रसाद रिजाल**

पूर्वी नेपालको धनकुटा जिल्लामा वि.सं. 1984 मा जन्मनुभएका नगेन्द्रप्रसाद रिजाल वि.सं. 2030 साल साउन 1 गते नेपालको प्रधानमन्त्री हुनुभयो । काठमाडौंको त्रिचन्द्र कलेजबाट आई.ए.र वनारसको हिन्दु विश्वविद्यालयबाट बी.ए. सम्मको अध्ययन गर्नुभएका उहाँ राणाशासनको समयमा नेपाली कांग्रेसमा आवद्ध हुनुहुन्थ्यो । वि.सं. 2011 सालमा मोरङ उद्योग वाणिज्य संघको सदस्य समेत हुनुभयो । वि.सं. 2017 मा देशमा पञ्चायती व्यवस्था लागु भएपछि उक्त व्यवस्थालाई अगाँल्दै उहाँ राजासँग निकटमा पुग्नु भयो । वि.सं. 2019 सालमा पहिलोपटक उहाँ राष्ट्रिय पञ्चायतको सदस्य हुनुभयो । सोहि वर्ष डा. तुलसी गिरीको सरकारमा अर्थ र आर्थिक योजना सहायक मन्त्री र सूर्य बहादुर थापाको प्रधानमन्त्रीत्वकालमा उद्योग र वाणिज्य मन्त्री हुनुभयो । पटक-पटक मन्त्री हुनुभएका उहँ वि.सं. 2030 सालमा सिंहदरबार जलेपछि प्रधानमन्त्रीबाट कीर्तिनिधि बिष्टले राजीनामा दिएपछि उहाँ राजाबाट प्रधानमन्त्रीमा नियुक्त हुनुभयो । उहाँको कार्यकालमा नेपालमा औद्योगिकरण र आधुनिकीकरण साथै कृषि प्रणालिका विकासमा महत्वपूर्ण सुरुवात भएको थियो । हेटौडा सिमेन्ट कारखाना, हेटौंडा कपडा कारखाना उहाँको कार्यकालमा स्थापना भएका थिए । वि.सं. 2032 सालमा प्रधानमन्त्रीबाट हटेका उहाँ 2043 सालको चिर्वाचन गर्न वि.सं. 2042 चैत ८ गते पुनः प्रधानमन्त्रीमा नियुक्त हुनुभयो ।थोरै बोल्ने, कुटनैतिक र तार्किक रुपमा आफ्ना विचार राख्ने उहाँको शैली थियो । उहाँको नेतृत्वमा 2043 सालमा भएको निर्वाचन काँग्रेस र कम्युनिष्टहरुले पनि भाग लिएका थिए । पञ्चायतमा उदारवाद लागू गर्न उहाँले कृष्णप्रसाद भट्टराई र गिरिजा प्रसाद कोइरालासँग निरन्तर कुराकानी गर्नुभएको थियो । उहाँ प्रधानमन्त्रीको दोश्रो कार्यकाल 2043 असार 2 गतेसम्म मात्र रह्यो । यसरी उहाँ पञ्चायतकालमा दुई पटक प्रधानमन्त्री र राष्ट्रिय पञ्चायतको अध्यक्ष हुनुभएका उहाँको 67 वर्षकै उमेरमा वि.सं. 2051 असौज 7 गते काठमाडौंमा निधन भयो ।

**कीर्तिनीधि विष्ट**

कीर्तिनीधि विष्टको वि.सं. १९८३ साल माघ १ गते काठमाडौं ठमेलमा भएको थियो । उहाँले दरबार हाइस्कुलबाट एसएलसी उत्तीर्ण गरी त्रिचन्द्र क्याम्पसबाट बीए पास गर्नुभएको थियो भने भारतको लखनऊबाट राजनीतिशास्त्रमा एमए उत्तीर्ण गर्नुभयो। सन् १९४९ मा लखनऊमा पढ्दा पढ्दै राष्ट्रिय कांग्रेसमा प्रवेश गरी राजनीति शुरु गर्नुभयो । एमएको अध्ययन सकेर नेपाल फर्केपछि काठमाडौंमा उहाँले केही समय अध्यापन गराउनु भयो । उहाँ राष्ट्रिय कांग्रेसको महामन्त्रीका साथै कार्यवाहक अध्यक्षसम्म बन्नुभयो । यसैवीच वि.सं. 2०१७ सालमा राजा महेन्द्रबाट निर्वाचित सरकार अपदस्थ गरी शुरु गरेको पञ्चायती व्यवस्थालाई खुलेर समर्थन गरेपछि उहाँको राजनीतिक यात्रा पञ्चायती व्यवस्थातर्फ मोडियो ।

वि.सं. 2०१८ साल मंसिर २९ गते राष्ट्रिय निर्देशन मन्त्री बन्नुभयो । राजा महेन्द्रले 2०१९ साल असार १८ गते डा. तुल्सी गिरीलाई मन्त्रिपरिषदको उपाध्यक्ष बनाएर सरकार पुनर्गठन गर्दा उहाँ सो मन्त्रिमण्डलमा विष्ट शिक्षामन्त्री बन्नु भयो। वि.सं. 2०२३ साल माघ १४ गते विष्ट उपप्रधानमन्त्री बन्नुभयो र 2०२४ साल जेठ १५ गते पुनर्गठित मन्त्रिमण्डलमा उहाँ उपप्रधानमन्त्रीसहित परराष्ट्र र आर्थिक योजना मन्त्री बन्नु भयो। त्यसै गरी राजा महेन्द्रले 2०२५ साल चैत्र २५ गते उहाँलाई प्रधानमन्त्रीमा नियुक्त गर्नुभयो ।उहाँको पहिलो कार्यकाल वि.सं. 2026/12/31 सम्म रह्यो । त्यसै गरी वि.सं. 2028/01/01 मा उहाँ पुनः प्रधानमन्त्रीमा नियुक्त हुनुभयो । उहाँको प्रधानमन्त्रीत्व कालमा वि.सं. 2030 साल असार 25 गते सिंहदरबारमा भिषण आगलागी भयो । यस घटनाले गर्दा उहाँले नैतिकताका आधारमा पदमा बसिरहन उपयुक्त नहुने भन्दै वि.सं. 2030 साउन 1 गते उहाँले प्रधानमन्त्रीबाट राजिनामा दिनुभयो। तर वि.सं. 2034 भदौ 27 गते राजा बिरेन्द्रले उहाँलाई पुनः प्रधानमन्त्री बनाउनु भयो । राष्ट्रिय पञ्चायतको ३० औं अधिवेशन चाँडै बस्न लागेको र सो पञ्चायतले नै नयाँ प्रधानमन्त्रीको सिफारिस गरोस् भन्ने राजाले चाहेको भन्दै वि.सं. 2०३६ साल जेठ १० गते उहाँले दोस्रोचोटि प्रधानमन्त्री पदबाट राजीनामा दिनुभयो । उहाँको राजिनामा पछि राजा विरेन्द्रले वि.सं. 2036 जेठ 16 गते सुर्यबहादुर थापालाई प्रधान्मन्त्रीमा नियुक्त गर्नुभयो ।

चीनको सीमानामा नेपाली भूमिमा रहेका भारतीय चेकपोष्टहरु उहाँको कार्यकालमा हटाइएका थिए ।   
उहाँको राजनीतिक विशेषता भनेकै भ्रष्टाचारमा नमुछिनु, पदको लोभ नगरी राजनीतिमा नैतिकता एवं त्यागको भावना प्रदर्शन गर्नु, जीवन पर्यन्तसम्म सरल जीवनशैली अपनाउनु अनि निरन्तर राजतन्त्रको सेवक बन्नु इत्यादि हुन् ।

त्यसै गरी तत्कालीन राजा ज्ञानेन्द्रले सत्ता हातमा लिएपछि भने विष्ट ०६१ साल माघ २० गते राजाको मन्त्रिमण्डलमा पुनः उपाध्यक्ष बन्नुभयो। ०६३ साल बैशाखमा जनआन्दोलन सफल नहुञ्जेल डा. तुल्सी गिरी र विष्ट दुबैजना ज्ञानेन्द्रको मन्त्रिमण्डलका उपाध्यक्ष हुनुहुन्थ्यो । पूर्व प्रधानमन्त्री विष्टको वि.सं. 2074 कात्तिक 25 गते 90 वर्षको उमेरमा काठमाडौंको ज्ञानेश्वरमा उहाँको निधन भयो ।

**डा. तुलसी गिरी**

वि.सं. 1983 साल असौजमा सिरहाकोबस्तीपुरमा जन्मिनुभएका डा.तुलसी गिरी नेपालको 25 औं प्रधानमन्त्री हुनुहुन्छ । उहाँले भारतको दरभंगा मेडिकल कलेजबाट एम बी बी एस गर्नुभएको छ। राणाशासन विरुद्धको 2007 सालको प्रजातान्त्रिक आन्दोलनमा सहभागी भई राजनीतिमा लाग्नुभएका गिरी 2008 देखी 2014 सालसम्म नेपाली काँग्रेसको केन्द्रीय सदस्य हुनुभयो । बीपी कोइरालाको सम्पर्कबाट राजनीति शुरु गर्नुभएका उहाँ नेपाली काँग्रेसको महामन्त्रीसमेत हुनुभयो । 2015 सालको आमचुनाव पछि बी पी कोइरालाको नेतृत्वमा गठन भएको सरकारमा उहाँ परराष्ट्र मन्त्री हुनुभयो । राजाले 2017 सालमा पञ्चायती व्यवस्था शुरु गरेपछि गठन गरेको मन्त्रिपरिषद्‍मा उहाँ सदस्य हुनुभयो भने 2019 साल असार 17 गते मन्त्रिपरिषद्‍को उपाध्यक्ष 2019 चैत 20 गते देखी 2021 माघ 13 सम्म मन्त्रिपरिषद्‍को अध्यक्ष हुनुभयो भने वि.सं. 2032 मंसिर 25 गते देखि 2034 भदौ 25 सम्म नेपालको प्रधानमन्त्री बन्नुभयो । वि.सं. 2046 सालमा देशमा प्रजातन्त्र स्थापना भएपछि लामो समय निष्कृय रहनुभएका उहाँ वि.सं.2061 साल माघ 19 गते तत्कालिन राजा ज्ञानेन्द्र शाहले सरकार विघटन गरी आफ्नै अध्यक्षतामा गठन भएको शाही सरकारमा उपाध्यक्षसमेत हुनुभयो ।

**विश्वेश्वरप्रसाद कोइराला**

नेपालका राणा प्रधानमन्त्री चन्द्रशमशेरले गिरफ्तार गरि सर्वस्वहरण गर्ने हुकुम जारी गरेपछि भागेर भारत पुगेका कृष्ण प्रसाद कोइरालाकी कान्छि पत्नीका जेठा सन्तानको रुपमा नेपालका पहिलो जननिर्वाचित प्रधानमन्त्री विपी कोइरालाको जन्म वि.सं. 1971 भदौ 24 गते भारतको बाराणासीमा भएको थियो । विपी कोइरालाको बाल्यकाल अत्यन्त दुःख कष्ठका साथ भारतका विभिन्न स्थानमा बसाइ गर्दै बित्यो । भारतमा बस्दा उहाँको विद्यालय अध्ययनका साथै साहित्यमा पनि रुची बढ्दै गयो । भारतमा महात्मा गान्धीको उदय भए सँगै उहाँको पनि राजनीति गतिविधिमा संलग्नता बढ्दै गयो । त्यसै शिलशिलामा सन् 1930 मा उहाँ पहिलो पटक गिरफ्तार हुनुभयो । तर 15 वर्षे ठिटो भनेर अङग्रेज शासकले रिहा गरे । यसबाट उहाँलाई राजनीतिमा संलग्न हुन थप हौसला मिल्यो । यता नेपालमा चन्द्रशमशेरको मृत्युपछि वि.सं. 1986मा भीमशमशेर प्रधानमन्त्री भएपछि उहाँको परिवारले नेपाल फर्कने अनुमति पायो । वनारसको काशी हिन्दु विश्वविद्यालयमा पढ्दै गर्दा उहाँलाई वामपन्थी विचारले आकर्षित गरेको थियो । राजनितिशास्त्र र अर्थशास्त्रमा स्नातक गर्नुभएका विपिले वि.सं. 1993 मा कलकत्ताबाट कानूनमा समेत स्नातक गर्नुभयो । उहाँ कांग्रेस सोसलिस्टको विहार राज्य सचिव बन्दै भारत छोडो आन्दोलनमा सक्रिय हुन थाल्नुभयो । आन्दोलनमा लाग्दा उहाँ पुनः जेलमा पर्नुभयो । यता नेपालमा राणाविरोधी आन्दोलनमा लाग्नुभएका उहाँका पिता वि.सं. 1999 मा जेल पर्नुभयो र कुनै उपचारको प्रबन्ध नहुँदा वि.सं. 2001 मा निधन भयो । आन्दोलन, जेल जीवन पारिवारिक जिम्वारीले उहाँपनि रोगी हुनुभयो । बनारसमा उहाँले कृष्णप्रसाद भट्टराई, सुर्य प्रसाद उपाध्याय लगायतको साथमा देवीप्रसाद सापकोटाको अध्यक्षतामा अखिल भारतीय नेपाली काँग्रेस स्थापना गर्नुभयो । गणेशमान सिंह र बालचन्द्र शर्मा समेतको संलग्नतामा यसै गरि सन् 1946 जनवरीमा प्रजातन्त्रवादी नेपालीहरुको साझा संस्था नेपाली काँग्रेस स्थापना भयो । वि.सं. 2006 सालको ऐतिहासिक विराटनगरको मजदुर हड्तालमा सरिक हुनुभयो । यसै क्रममा उहाँले वि.सं. 2006 साल भदौ 16 मा बैरगनिया सम्मेलन बोलाएर मुक्तिसेनाको गठन गरी शसस्त्र आन्दोलनको शुरुवात भयो । सशस्त्र आन्दोलनले तिव्र गति लिएपछि राजा त्रिभुवन सपरिवार भारतीय दुतावासमा शरण लिई दिल्ली प्रस्थान गरे र दिल्लीमा भारतीय नेताहरुको रोहवरमा गते राजा, राणा र नेपाली काँग्रेसकाबीच त्रिपक्षीय सम्झौता भयो । दिल्लीबाट राजा फर्किएपछि 2007 फागुन 7 गते नेपालमा राणा शासनको अन्त्य भई प्रजातन्त्रको घोषणा भयो । राजाबाट राणा-काँग्रेसको संयुक्त मन्त्रिमण्डल गठन भयो र त्यो मन्त्रिमण्डलमा विपी गृहमन्त्री चुनिनु भयो । वि.सं. 2015 साला फागुन 7 गते बाट आमनिर्वाचन भयो। 109 निर्वाचन क्षेत्रको लागि भएको चुनावमा नेपाली काँग्रेसले 74 स्थानमा जीत हासिल गर्दै सबैभन्दा ठूलो दल बन्नपुग्यो । वि.पी. कोइराला प्रजातान्त्रिक नेपालको पहिलो प्रधानमन्त्री बन्नु भयो । उहाँको नेतृत्वको सरकारले भूमि सुधारसम्बन्धी कार्यक्रमहरु, छिमेकी राष्ट्रहरुसँग मैत्रीपूर्ण सम्बन्धको विस्तार र प्रजातन्त्रको सुदृढीकरणका लागि महत्वपूर्ण कार्यहरुको सुरुवात गर्नुभयो । प्रजातान्त्रिक सरकार बनेको दुइवर्ष नपुग्दै राजा महेन्द्रले वि.सं. 2017 साल पुष 1 गते निर्वाचित सरकारलाई बर्खास्त गरी प्रजातन्त्रमाथि प्रतिबन्ध गरी पञ्चायति शासन व्यवस्थाको सुरुवात गर्नुभयो । प्रधानमन्त्री वि.पी. कोइराला लगायत राजनीतिक नेताहरुलाई बन्दि बनाइयो । उहाँ आफ्नो जीवनकाल भरी प्रजातन्त्रका लागि संघर्ष गर्नुभयो । लामो समयको कारावास, भारतमा निर्वासन जीवन र राष्टिय मेलमिलामपको नीति लिएर नेपालमा फर्कनु भयो । आफ्नो जीवनकाल भरी प्रजातन्त्र, राष्ट्रियता र मेलमिलापको पक्षमा संघर्ष गर्नुभयो । लामो समय देखि घाँटीको क्यान्सर रोगबाट थलिनु भएका उहाँको देश तथा विदेशमा उपचारको क्रम पनि चलिरहेको थियो तर उहाँलाई निको हुन सकेन र वि.सं. 2039 साल साउन ६ गते चावहिलमा उहाँको देहवसान भयो ।

**सुवर्णशमशेर ज.व.रा.**

पिता हिरण्यशमशेर राणा र माता सोमकुमारी देवी राणाको कोखबाट वि.सं. 1९67 फागुन 17 गते काठमाडौंमा सुवर्णशमशेरको जन्म भएको थियो । नेपालका राणा प्रधानमन्त्री भीमशमशेरका नाती भएका हुनाले उहाँले जर्नेलको मान पाउनु भएको थियो । उहाँले बी.ए. सम्मको शिक्षा पटना विश्वध्यालयबाट गर्नुभयो भने कलकत्ताबाट अंग्रेजी विषयमा स्नातकोत्तर गर्नुभयो । तत्कालिन समयमा राणाहरुमा भएको ग्रेड विभाजनबाट असन्तुष्ट भर्इ उहाँ बाबुकासाथ भारतको कलकत्तामा उद्योग व्यवसाय गरी बस्न थाल्नुभयो ।

२००७ फागुन ७ गते प्रजातन्त्रको घोषणासँगै गठन भएको संयुक्त सरकारमा सुवर्ण शमशेर अर्थमन्त्री बन्नुभएका उहाँले २००८ माघ १९ गते अर्थमन्त्रीको हैसियतले पहिलो पटक बजेट प्रस्तुत गर्नुभएको थियो ।

वि.सं २०१५ सालको शाही घोषणा बमोजिम तोकिएको मितिमा आम निर्वाचन गराउने मुख्य उदेश्य सहित २०१५ जेठ २ गते राजा महेन्द्रले उहाँको अध्यक्षतामा मन्त्रीमण्डल गठन गर्नुभयो । वि.सं २०१६ सालमा आम निर्वाचन सम्पन्न भएपश्चात बि.स. २०१६ जेठ १३ गते उहाँले प्रथम जननिर्वाचित प्रधानमन्त्री वि.पी. कोर्इरालाको नेतृत्वको सरकारलार्इ सत्ता हस्तान्तरण गर्नुभएको थियो ।

वि.स. २०३४ कत्तिक २४ गते कलकत्ता स्थित आफ्नै निवासमा उहाँको निधन भएको थियो ।

**कुँवर इन्द्रजित सिंह (डा. के. आर्इ. सिंह)**

वि.सं. १९९३ सालमा डोटीको मध्यमवर्गीय ठकुरी परिवारमा जन्मनुभएका डा. के.आर्इ. सिंह कुमार नरध्वज सिंहका छोरा थिए । बाल्यकालमा भारतको उत्तर प्रदेशको स्कुलबाट प्रारम्भिक शिक्षा ग्रहण गर्नुभएका उहाँले कलकत्ता विश्वविद्यालयबाट एम.बि.बि.एस.को अध्ययन पुरा गर्नुभएको थियो । रोजगारी र व्यवसायको सिलसिलामा उहाँ बर्मा पनि पुग्नुभएको थियो । दोस्रो विश्वयुद्धताका उहाँको भारतीय नेता सुवास चन्द्र बोससँग सम्पर्क भर्इ उहाँले स्थापना गर्नुभएको आजाद हिन्द फौजमा भर्ती हुनुभयो । नेपालमा प्रजातन्त्र स्थापना गर्न र राणा शासनको समाप्त गर्न नेपाली राष्ट्रिय कांग्रेसको आन्दोलनमा उहाँ सहभागि हुन थाल्नुभयो । राणा शासनको अन्त्यका लागि संचालन भएको सशस्त्र क्रान्तिमा उहाँ र गोपाल शमशेर राणाले पश्चिमी मोर्चाको नेतृत्व गर्नुभएको थियो ।

वि.सं. २००७ सालमा दिल्ली सम्झौता भर्इ नेपाली कांग्रेस र राणाहरूको मिलेमतोमा सरकार बन्यो र उक्त सम्झौता धोका हो भन्दै समानान्तर सरकार गठनतर्फ लाग्नुभएको कारण तत्कालिन सरकारले उहाँलार्इ गिरफ्तार गरी भैरहवा जेलमा थुनामा राखेको थियो ।

वि.सं. २०१४ साउन ११ देखि २०१४ कात्तिक १९ सम्म नेपालको प्रधानमन्त्री बन्नुभएका उहाँको वि.सं. २०३९ असोज १९ गते निधन भएको थियो ।

**टंक प्रसाद आचार्य**

वि.सं. १९६९ मंसिर १७ गते पश्चिम नेपालको नवलपरासीमा पीता टिका प्रसाद आचार्य र माता टिकादेबी आचार्यको कोखबाट टंक प्रसाद आचार्यको जन्म भएको थियो । पिताको जागिरको कारण उपत्यका बाहिर जन्मनुभएका उहाँ १५ वर्षको उमेरमा दरबार हार्इ स्कुलमा ५ कक्षामा भर्ना हुनुभएको थियो । तर विविध कारणले उहाँको दरबार हार्इ स्कुलको पढार्इ निरन्तर हुन सकेन ।

सानै उमेर देखि राजतीतिमा सक्रियरहि राणा विरोधी आन्दोलनमा लाग्नुभएका उहाँले [दशरथ चन्द](https://ne.wikipedia.org/wiki/%E0%A4%A6%E0%A4%B6%E0%A4%B0%E0%A4%A5_%E0%A4%9A%E0%A4%A8%E0%A5%8D%E0%A4%A6), [धर्मभक्त माथेमा](https://ne.wikipedia.org/wiki/%E0%A4%A7%E0%A4%B0%E0%A5%8D%E0%A4%AE%E0%A4%AD%E0%A4%95%E0%A5%8D%E0%A4%A4_%E0%A4%AE%E0%A4%BE%E0%A4%A5%E0%A5%87%E0%A4%AE%E0%A4%BE), [रामहरि शर्मा](https://ne.wikipedia.org/wiki/%E0%A4%B0%E0%A4%BE%E0%A4%AE%E0%A4%B9%E0%A4%B0%E0%A4%BF_%E0%A4%B6%E0%A4%B0%E0%A5%8D%E0%A4%AE%E0%A4%BE) र [जीवराज शर्मा](https://ne.wikipedia.org/wiki/%E0%A4%9C%E0%A5%80%E0%A4%B5%E0%A4%B0%E0%A4%BE%E0%A4%9C_%E0%A4%B6%E0%A4%B0%E0%A5%8D%E0%A4%AE%E0%A4%BE)समेतको संलग्नतामा वि.सं. १९९३ मा (२२ वर्षको उमेरमा) [नेपाल प्रजा परिषद्को](https://ne.wikipedia.org/wiki/%E0%A4%A8%E0%A5%87%E0%A4%AA%E0%A4%BE%E0%A4%B2_%E0%A4%AA%E0%A5%8D%E0%A4%B0%E0%A4%9C%E0%A4%BE_%E0%A4%AA%E0%A4%B0%E0%A4%BF%E0%A4%B7%E0%A4%A6) स्थापना गर्नुभएको थियो ।राजनैतिक पार्टि मार्फत उहाँले राणा विरोधी आन्दोलनको नेतृत्व गर्नुभएका उहाँलार्इ वि.सं. १९९७ कार्तिक १६ गते तत्कालिन सरकारले गिरफ्तार गरी [दशरथ चन्द](https://ne.wikipedia.org/wiki/%E0%A4%A6%E0%A4%B6%E0%A4%B0%E0%A4%A5_%E0%A4%9A%E0%A4%A8%E0%A5%8D%E0%A4%A6) ठाकुर, [धर्मभक्त माथेमा](https://ne.wikipedia.org/wiki/%E0%A4%A7%E0%A4%B0%E0%A5%8D%E0%A4%AE%E0%A4%AD%E0%A4%95%E0%A5%8D%E0%A4%A4_%E0%A4%AE%E0%A4%BE%E0%A4%A5%E0%A5%87%E0%A4%AE%E0%A4%BE), शुक्रराज शास्त्री, गंगालाल श्रेष्ठलार्इ मृत्युदण्डको सजाँय सुनार्इयो भने उहाँ र रामहरी शर्मालार्इ सर्वस्व हरण सहित आजिवन कारावासको सजाँय सुनाएको थियो ।

१० बर्षे जेल जिवन विताउनुभएका उहाँ वि.सं. २००७ सालमा राणा शासनको अन्त्य भर्इ प्रजातन्त्र स्थापना भएपश्चात जेल मुक्त हुनुभएको थियो ।वि.स. २०११ साल फागुन ३० गते राजा त्रिभुवनको स्वर्गारोहण भएपछि राजा महेन्द्रले मुलुकको शासनभार आफ्नो हातमा लिनुभर्इ वि.स. २०१२ साल माघ १३ गते उहाँलार्इ प्रधानमन्त्रीमा नियुक्त गर्नुभयो । उहाँको प्रधानमन्त्रीत्वकालमा नेपालमा प्रशासन सुधार आयोगको गठन, नेपाल राष्ट्र बैंकको स्थापना, योजनाबद्घ विकासको सुरूवात र असंलग्न विदेश नीतिको अवलम्बन जस्ता महत्वपूर्ण उपलब्धीहरू हासिल भएका थिए । उहाँको कार्यकालमानै मुलुकले संयुक्त राष्ट्र संघको सदस्यता समेत प्राप्त गरेको थियो ।

वि.सं. २०१२ साल माघ १३ देखि वि.सं. २०१४ असार ३१ सम्म उहाँले सरकारको नेतृत्व गर्नुभएका उहाँको वि.सं. २०४९ साल वैशाख ११ गते निधन भएको थियो ।

**मातृका प्रसाद कोइराला**

प्रजातान्त्रिक नेपालका प्रथम नागरिक प्रधानमन्त्री मातृकाप्रसाद कोइरालाको वि. सं. १९६८ साल पुस १७ गते विराटनगरमा पिता कृष्ण प्रसाद कोर्इराला र माता मोहन कुमारी कोर्इरालाको कोखबाट जन्म भएको थियो ।

उहाँका पिताको वि.सं. १९७६ सालमा तत्कालिन राणा सरकारले सर्वस्वहरण गरेपछि उहाँ सहित स- परिवार भारत प्रस्थान गर्नुभएको थियो । उहाँले भारतबाटै स्नातक सम्मको शैक्षिक योग्यता हासिल गर्नुभएको थियो । तत्कालिन भारतीय स्वतन्त्रताको आन्दोलनमा उहाँको सक्रिय संलग्नता थियो । वि.सं. २००४ सालमा उहाँसमेतको संलग्नतामा नेपाली राष्ट्रिय कांग्रेस पार्टिको स्थापना भएको थियो पार्टिको जोगवनी सम्मेलनबाट उहाँ पार्टिको सभापतिमा निर्वाचित हुनुभयो ।

वि.सं. २००७ सालमा राणा शासनको अन्त्य र प्रजातन्त्रको स्थापना पश्चात मोहन शमशेरको नेतृत्वमा नेपाली कांग्रेस समेतको संलग्नतामा १० सदस्यीय मन्त्रीमण्डल गठन भयो । तर राणा र कांग्रेसको सत्ता संघर्षका कारण उक्त सरकार विघटन भयो र राणा शासन पश्चात पहिलो नागरिक प्रधानमन्त्रीको रूपमा वि.स. २००८ साल मंसिर १ देखि वि.सं. २००९ साउन २६ गतेसम्म उहाँले सरकारको नेतृत्व गर्नुका साथै वि.सं २०१० असार २ देखि वि.स. २०११ फागुन १९ सम्म पुनः उहाँले प्रधानमन्त्रीको दोस्रो कार्यकाल पुरा गर्नुभएको थियो ।

**मोहन शमशेर जंगबहादुर राणा**

वि.स. १९४२ पुस १३ गते पिता चन्द्रशमशेर जबरा र माता लोकभक्तलक्ष्मीदेवीको राणाको कोखबाट ज्येष्ठ पुत्रको रूपमा जन्मनुभएका मोहनशमशेर जबरा [राणा शासन](https://ne.wikipedia.org/wiki/%E0%A4%B0%E0%A4%BE%E0%A4%A3%E0%A4%BE_%E0%A4%B6%E0%A4%BE%E0%A4%B8%E0%A4%A8)का अन्तिम प्रधानमन्त्री हुन् । तत्कालिन प्रधानमन्त्री [पद्म शमशेर](https://ne.wikipedia.org/wiki/%E0%A4%AA%E0%A4%A6%E0%A5%8D%E0%A4%AE_%E0%A4%B6%E0%A4%AE%E0%A4%B6%E0%A5%87%E0%A4%B0_%E0%A4%9C%E0%A4%99%E0%A5%8D%E0%A4%97%E0%A4%AC%E0%A4%B9%E0%A4%BE%E0%A4%A6%E0%A5%81%E0%A4%B0_%E0%A4%B0%E0%A4%BE%E0%A4%A3%E0%A4%BE) जबरा औषधि उपचारका निमित्त भारततर्फ लागेका र उतै बाट राजिनामा दिएपछी वि.सं. २००४ फागुन १८ गतेदेखिनै कायममुकायम प्रधानमन्त्रीका रूपमा रहनुभएको मोहन शमशेर जबराले त्यसको ठिक २ महिना पछि वि.सं. २००५ बैशाख १८ देखि औपचारिक रूपमा नेपालको प्रधानमन्त्रीको पदभार ग्रहण गर्नुभएको थियो ।

वि.सं. २००७ फागुन ७ गते राणा शासनको अन्त्य र प्रजातन्त्र स्थापनाको घोषणा भएपश्चात देशको शासन चलाउन गठन भएको राणा र नेपाली कांग्रेसको संयुक्त अन्तरिम मन्त्रिमण्डलको समेत नेतृत्व गर्नुभएका उहाँको उहाँको प्रधानमन्त्रीको दोस्रो कार्यकाल वि.स. २००८ कार्तिक २६ गते पुरा भएको थियो ।

प्रधानमन्त्रीबाट हटेको केही वर्षपछि बाँकि जीवन बिताउन उहाँ भारततर्फ लाग्नुभएको थियो । ८२ वर्षको उमेरमा वि.सं. २०२४ साल पुस २३ गते भारतको बैंगलोरमा उनको निधन भएको थियो ।

**पद्मशमशेर ज.ब.रा.**

भीमशमशेर ज.ब.रा.का ज्येष्ठ पुत्र पद्मशमशेर ज.ब.रा.को जन्म वि.सं. १९३९ पुस १८ गते भएको थियो । वि.सं. २००२ मंसिर १४ गते जुद्घशमशेर ज.ब.रा.ले श्रीपेच लगार्इदिएर उहाँलार्इ सत्ता हस्तान्तरण गर्नुभएको थियो । वि.सं. २००४ फागुन १८ गते औषधि उपचारका निमित्त भारततर्फ लागेको र उतैबाट पठाएको राजीनामापत्र राजा त्रिभुवनबाट स्वीकृत भएपछि वि.सं. २००५ वैशाख १६ गतेबाट उहाँको कार्यकाल औपचारिक रूपमा सकिएको थियो ।

नेपालको पहिलो लिखित संविधानको रूपमा "**नेपाल सरकार वैधानिक कानुन, २००४"** उहाँकै कार्यकालमा जारी गरिएको थियो । वि.सं. २०१७ चैत्र २९ गते भारतको कलकत्तामा उहाँको निधन भएको थियो ।

**जुद्धशमशेर ज.ब.रा.**

पिता धीरशमशेरका दसौँ पुत्र जुद्ध शमशेरको जन्म वि.सं. १९३२ वैशाख १३ गते भएको थियो। भीमशमशेरको निधन पछि वि.सं. १९८९ भाद्र १७ मा प्रधानमन्त्रीको पदभार ग्रहण गर्नुभएका उहाँको कार्यकाल वि.सं. २००२ मंसिर १४ गते सम्म कायम रहेको थियो ।

उहाँको १३ वर्षे कार्यकालमा एस.एल.सी बोर्डको स्थापना हुनुका साथै मुलुकमा उद्योग तथा वाणिज्य क्षेत्रहरूको विकास एवं विस्तारमा उल्लेखनिय सुधार भएको थियो भने अर्कोतर्फ नागरिक हक अधिकारको व्यापक दमन सहित महान सहिदहरूलार्इ मृत्युदण्ड दिने सम्मका क्रुर एवं अमानविय घटनाहरू भएको थियो ।

वि.सं. २००२ मंसिर १४ गते स्वर्इच्छाले पदत्याग गरी भतिजो पद्मशमशेर ज.ब.रा.लार्इ सत्ता हस्तान्तर गरी पाल्पा पुग्नुभयो । त्यसको केही वर्षपछि भारतको देहरादुन जानुभएको उहाँको ७७ वर्षको उमेरमा वि.सं.२००९ मंसिर ८ गते देहरादुनमै निधन भएको थियो ।

**भीमशमशेर ज.ब.रा.**

पिता धीरशमशेर र माता नन्दकुमारीको छैँटौ पुत्रको रूपमा वि.स. १९२२ वैशाख ६ गते भीमशमशेरको जन्म भएको थियो । उहाँ प्रधानमन्त्री हुनुपुर्व २९ वर्ष प्रधान सेनापतिको जिम्मेबारीमा रहनुभएको थियो । चन्द्र शमशेरको निधन पछि वि.स. १९८६ मसिंर १२ गते प्रधानमन्त्री हुनुभएको उहाँको कार्यकाल वि.सं. १९८९ भदौ १७ गतेसम्म रहेको थियो ।

उहाँको ३ वर्षे कार्यकालमा नेपाली र्इतिहाँसमा चर्चा हुने चर्खा प्रचार काण्ड, लाइब्रेरी पर्व, प्रचण्डगोर्खा पर्व आदि घटनाले स्थान पाएकोथियो । वि.सं. १९८९ भदौ १७ गते उहाँको निधन भएको थियो ।

**चन्द्रशमशेर ज.ब.रा.**

चन्द्रशमशेर जबराको जन्म वि.सं. १९२० असार २६ गते पिता धीरशमशेर जबरा र माता नन्दकुमारीको कोखबाट भएको थियो । वि.सं. १९५८ असार देखि वि.सं. १९८६ मंसिर सम्म उहाँको कार्यकाल रहेको थियो ।

भारतको कलकत्ताबाट मेट्रिकुलेसन परीक्षा समेत उत्तिर्ण गर्नुभएका उहाँको अंग्रेजी भाषामा विशेष रूचि एवं ज्ञान थियो । प्रथम राणा प्रधानमन्त्री जंगबहादुर राणा पछि उहाँ बेलायत भ्रमण गर्ने दोस्रो प्रधानमन्त्री हुनुहुन्छ । उहाँको नेतृत्वको टोलीले वि.सं. १९६४ चैत्र २५ गतेबाट बेलायत भ्रमण शुरू गरेका थिए । उहाँले प्रथम विश्वयुद्धमा व्रिटिश फौजको तर्फबाट लड्न ठुलो संख्यामा नेपाली सैनिक पठाउनुभएको थियो ।

नेपाली समाजमा कायम रहेको सती र दासप्रथाको अन्त्य उहाँकै कार्यकालमा भएको थियो । उहाँको निधन वि.सं. १९८६ मंसिर १० गते भएको थियो ।

**देवशमशेर ज.ब.रा.**

देव शमशेर ज.ब.रा.को जन्म वि.सं. १९१९ साउन ४ गते भएको थियो । उहाँको पिता धीरशमशेर ज.ब.रा. र माता नन्दकुमारी हुनुहुन्थ्यो । राणा शासनमा उदार तथा सुधारवादी मानिने देब शमशेर ज.ब.रा.को कार्यकाल वि.सं. १९५७ फागुन देखि वि.सं. १९५८ असारसम्म जम्मा ३ महिना १० दिन मात्र कायम रहेको थियो ।

चन्द्रशमशेर ज.ब.रा.ले दबाबपूर्ण ढगंले राजीनामागर्न लगाएपछि उहाँलार्इ विशेष निगरानीमा धनकुटातर्फ पठार्इएको थियो । त्यसको केहि समयपछि र्इलाम हुँदै दार्जलिङ पुगेर तत्कालिन बृटिश सरकारको सम्पर्कमा पुग्नुभएको उहाँको वि.सं. १९७० फागुनमा भारतको देहरादुनको मसुरी भन्ने ठाउँमा निधन भएको थियो ।

**वीरशमशेर ज.ब.रा.**

पिता धीरशमशेर र माता चन्द्रकुमारीको ज्येष्ठ सुपुत्र बीरशमशेर ज.ब.रा.को जन्म वि.सं. १९०९ मसिंर २७ गते भएको थियो । अध्ययनका सिलसिलामा भारतको कलकत्ता पुग्नुभएका उहाँको शैक्षिक यात्रा भने त्यति सफल हुन सकेन ।

उहाँले नेपालको राणाकालिन र्इतिहासको चर्चित रक्तपातपूर्ण ४२ सालको पर्वको नेतृत्व गर्दै शासन सत्ता हातमा लिनुभएको थियो । उहाँको कार्यकाल वि.सं. १९४२ मसिंर देखि वि.सं. १९५७ फागुनसम्म कायम भएको थियो । उहाँको कार्यकालमा दरबार हार्इ स्कूल, बीर पुस्तकालय, बीर अस्पताल, काठमाडौंको घण्टाघर आदिको निर्माण भएको थियो ।

उहाँको निधन वि.सं. १९५७ फागुन २३ गते भएको थियो ।

**रणोद्दिप सिंह राणा**

रणोद्दिपसिंह राणाको जन्म वि.सं. १८८२ वैशाख २२ गते पिता बालनरसिंह कुँवर र माता गणेशकुमारी कुँवरको कोखबाट भएको थियो । प्रथम राणा प्रधानमन्त्री जंगबहादुर राणाको सहोदर भार्इ रणोद्दिप सिंह राणाको कार्यकाल वि.सं. १९३३ फागुन ११ देखि वि.सं. १९४२ मसिंर ९ सम्म कायम रहेको थियो ।

उहाँको कार्यकालमा नेपालको र्इतिहासमा चर्चित सत्ता पलटको असफल प्रयासको रूपमा ३८ सालको पर्व भएको थियो भने ४२ सालको रक्तपातपूर्ण काण्डमा उहाँको हत्या भएपछि साशन सत्ता बीरशमशेर ज.ब.रा.को हातमा पुगेको थियो ।

उदार र धार्मिक स्वभावका उहाँले आफ्नो कार्यकालमा अङ्ग्रेजी र संस्कृत पाठशाला खुलाउनुभएको थियो । हुलाक सेवाको प्रारम्भ उहाँकै पालामा भएको थियो । वि.सं. १९४२ मंसिर ९ गते आफ्नै भतिजाहरूबाट उहाँको हत्या भएको थियो ।

**बमबहादुर कुँवर राणा**

पिता बालनरसिंह कुँवर र माता गणेशकुमारी कुँवरका माहिला पुत्र बमबहादुर कुँवर राणाको जन्म वि.सं. १८७५ मा भएको थियो ।

दाजु जंगबहादुर राणा वि.सं. १९०६ मा बेलायत भ्रमण जाँदा उहाँलार्इ प्रधान सेनापति र कायममुकायम प्रधानमन्त्रीको जिम्मेबारी समेत दिर्इएको थियो ।जंगबहादुर राणाले वि.सं. १९१३ साउन १८ गते स्वर्इच्छाले राजीनामा गरी भार्इ बमबहादुर राणालार्इ प्रधानमन्त्री बनाउनुभएको थियो ।

वि.सं. १९१३ साउन १८ देखि वि.सं. १९१४ जेठ १४ सम्मको उहाँको कार्यकाल दाजु जंगबहादुर राणाकै सल्लाह सुझावमा चलेको थियो । प्रधानमन्त्री भएको दश महिनाभित्रै वि.सं. १९१४ जेठ महिनामा उहाँको निधन भएको थियो । उहाँको निधन पश्चात प्रधानमन्त्रीको पद पुनः जंगबहादुर राणाले ग्रहण गर्नुभएको थियो ।

**जंगबहादुर राणा**

नेपालमा राणा शासनका प्रवर्तक प्रधानमन्त्री जङ्गबहादुर राणाको जन्म पिता बालनरसिंह कुँवर र माता गणेशकुमारीको गर्भबाट वि.सं. १८७४ असार ७ गते भएको थियो । उहाँको वास्तविक नाम वीरनरसिंह कुँवर थियो । उहाँको पिता बालनरसिंह कुँवर राजा रणबहादुर शाहका रक्षक हुनुहुन्थ्यो ।

सानैदेखि कुस्ती, बन्दुकवाजी, घोडसवार आदि युद्धकलामा निपुण साहसी स्वभावका उहाँ १६ वर्षको कलिलो उमेरमा तत्कालीन सेनाको सुबेदार पदमा नियुक्त हुनुभएको थियो । वि.सं. १८९७ मा राजा राजेन्द्र विक्रम शाह शिकार खेल्न गएका बेला उहाँले आफ्नो क्षमता प्रदर्शन गर्दै जगंली हात्ती समातेपछि प्रभावित भएर राजाले उहाँलार्इ तुरून्तै तोपखानाको कप्तानी पदमा नियुक्ति दिनुभएको थियो । उहाँ पछि युवराज सुरेन्द्र विक्रम शाहको अगंरक्षक हुँदै राजा राजेन्द्रविक्रम शाहको आठपहरियामा नियुक्त हुनुभएको थियो ।

नेपाली र्इतिहासकै रक्तपातपूर्ण वि.सं. १९०३ भदौ ३१ को कोतपर्व पछि प्रधानमन्त्रीको पदमा पुग्नुभएको जंगबहादुर राणा वि.सं. १९०३ कात्तिक १२ को भण्डारखाल पर्वपछि राजसंस्था भन्दा शक्तिशाली प्रधानमन्त्रीको रूपमा स्थापित हुनुभयो ।

उहाँको पहिलो कार्यकाल वि.सं. १९०३ असोज ३ देखि वि.सं. १९१३ साउन १८ सम्म रहेको थियो भने भार्इ बमबहादुर कुँवर राणाको निधन पछि पुनः प्रधानमन्त्री बन्नुभएका उहाँको दोस्रो कार्यकाल वि.सं. १९१४ जेठ १४ देखि वि.सं. १९३३ माघ १६ सम्म कायम रहेको थियो ।

उहाँको कार्यकालमा नेपालकै पहिलो लिखित कानून **मुलुकी ऐन, २०१०** जारी भएको थियो । वि.सं. १८७२ को सुगौली सन्धी पश्चात नेपालले गुमाएको भूभागहरूमध्ये त्यसबेला नयाँ मुलुकका रूपमा चिनिने बाँके, बर्दिया, कैलाली र कञ्चनपुर जिल्ला उहाँकै कार्यकालमा फिर्ता भएको थियो ।

**माथवरसिंह थापा**

माथवरसिंह थापाको जन्म वि.सं. १८५५ असोज १८ नयनसिंह थापाको कान्छो पुत्रको रूपमा भएको थियो । काजी अमरसिंह थापाको नाती माथवरसिंह थापाले वि.सं. १८९० मा नेपालका प्रथम प्रधानमन्त्री भिमसेन थापाको निर्देशनमा गोरखामा सिंहनाथ पल्टनको स्थापना गर्नुभएको थियो ।

वि.सं. १८९४ मा भिमसेन थापालार्इ षडयन्त्रपूर्वक सत्ताच्यूत गरार्इएपछि राजनैतिक माहोल थापा परिवारको प्रतिकुल हुनगयो र त्यसपछि उहाँ भागेर भारत पलायन हुनुभएको थियो ।वि.सं. १९०० साल बैशाखमा राजा राजेन्द्रविक्रम शाहको कान्छी रानी राज्यलक्ष्मीदेवीको र्इच्छाअनुसार उहाँलार्इ प्रधानमन्त्रीको प्रस्तावसहित काठमाडौं बोलार्इयो । भिमसेन थापा विरूद्ध भएको षडयन्त्रको पुनः जाँचबुझ गर्ने शर्तमा उहाँले प्रस्ताव स्वीकार गर्नुभएको थियो ।

वि.सं. १९०० पुष १२ गते नेपालको प्रधानमन्त्री एवं प्रधानसेनापतीको पदमा मनोनीत हुनुभएका उहाँको कार्यकाल

वि.सं. १९०२ जेठ ६ गते राती उहाँको षडयन्त्रपूर्वक हत्या भएर सकिएको थियो ।

**फत्तेजगं शाह**

फत्तेजगं शाहको जन्म वि.सं. १८६२ असोज १८ गते पिता चौतारिया प्रण शाह र माता मोहकुमारी देवीको ज्येष्ठ पुत्रको रूपमा भएको थियो ।

प्रधानमन्त्री रणजङ्ग पाँडेलार्इ पदमुक्त गरेपछि राजा राजेन्द्रविक्रम शाहले वि.सं. १८९७ कार्तिक १८ गते उहाँलार्इ नेपालको प्रधानमन्त्रीको पदमा नियुक्त गर्नुभएको थियो । रानी राज्यलक्ष्मी देवीको र्इच्छाबमोजिम माथवरसिंह थापालार्इ काठमाडौं बोलाएर वि.सं. १९०० पुष १२ गते प्रधानमन्त्रीमा नियुक्त गरेपछि उहाँको पहिलो कार्यकाल सकिएको थियो ।

वि.सं. १९०२ जेठ ६ मा प्रधानमन्त्री माथवरसिंहको हत्या भएपछि पुनः प्रधानमन्त्री हुनुभएका उहाँको वि.सं. १९०३ भदौ ३१ गतेको कोतपर्वमा हत्या भएपछि दोस्रो कार्यकालको अन्त्य भएको थियो ।

**रणजङ्ग पाँडे**

उहाँ काजी कालु पाँडेको नाती एवं काजी दामोदर पाँडेको पुत्र रणजङ्ग पाँडेको जन्म वि.सं. १८४५ मा काठमाडौंमा भएको थियो । पिता दामोदर पाँडेको भद्रकालीमा हत्या भएपछि वि.सं. १८६१ सालमा उहाँ भारततर्फ जानुभएको थियो । उहाँले वि.सं. १८७२ मा नेपाल फर्केर सगंठित रूपले भिमसेन थापा विरूद्ध विद्रोह शुरू गर्नुभएको थियो । पुष्कर शाहले प्रधानमन्त्री पदबाट राजीनामा गरेपछि वि.सं. १८९६ पुस २८ उहाँ गते प्रधानमन्त्री हुनुभएको थियो ।

उहाँको कार्यकालमा वि.सं. १८९७ असार १० गते नेपालको र्इतिहासमै पहिलो सैनिक विद्रोह भएको थियो । राष्ट्रिय आर्थिक संकटका कारण लामो समयसम्म तलब नपाएकोले टुँडीखेलमा प्रदर्शनमा उत्रिएका नेपाली सेनाको फौजले तत्कालिन सरकारका पदाधिकारीहरूको घरमा आगजनी एवं तोडफोड समेत गरेको थियो । उहाँकै कार्यकालमा नेपाली सेनाले उत्तरी विहारको वेतिया जिल्लामा पर्ने रामनगरका एकाननब्बे गाउँमा आक्रमण गरेको थियो ।

वि.सं. १८९७ कात्तिक १८ गते पदमुक्त हुनुभएको उहाँको निधन वि.सं. १९०० वैशाखमा भएको थियो ।

पुष्कर शाह

**पुष्कर शाहको जन्म वि.सं. १८४१ मा भएको थियो । उहाँको पिता जीव शाह हुनुहुन्थ्यो ।** मुख्तियार [भीमसेन थापा](https://ne.wikipedia.org/wiki/%E0%A4%AD%E0%A5%80%E0%A4%AE%E0%A4%B8%E0%A5%87%E0%A4%A8_%E0%A4%A5%E0%A4%BE%E0%A4%AA%E0%A4%BE)लार्इ पदच्युत गरिएपछि मुलुकको मुख्तियारी पाएका [रंगनाथ पौडेलले](https://ne.wikipedia.org/wiki/%E0%A4%B0%E0%A4%99%E0%A5%8D%E0%A4%97%E0%A4%A8%E0%A4%BE%E0%A4%A5_%E0%A4%AA%E0%A5%8C%E0%A4%A1%E0%A5%87%E0%A4%B2) पनि वि.सं १८९५ भाद्रमा राजीनामा दिएपछि चौतारीया पुष्कर शाहलार्इ मुख्तियारी दिइएको थियो।

राजा राजेन्द्रविक्रम शाहको जेठी रानी सम्राज्यलक्ष्मीको विश्वासपात्र रणजङ्ग पाँडेबाट आफ्नो काममा बारम्बार हस्तक्षेप हुन थालेपछि उहाँले वि.सं. १८९६ पुष महिनामा उहाँले मुख्तियारीबाट राजीनामा गर्नुभएको थियो ।

वि.सं. १८९५ भाद्र देखि वि.सं. १८९६ पुषसम्म उहाँको कार्यकाल रहेको थियो । वि.सं. १८९७ फागुन १ गते उहाँको निधन भएको थियो ।

**रगंनाथ पौडेल**

राजगुरु पण्डित [व्रजनाथ पौडेल](https://ne.wikipedia.org/wiki/%E0%A4%B5%E0%A5%8D%E0%A4%B0%E0%A4%9C%E0%A4%A8%E0%A4%BE%E0%A4%A5_%E0%A4%AA%E0%A5%8C%E0%A4%A1%E0%A5%8D%E0%A4%AF%E0%A4%BE%E0%A4%B2)का पुत्र रगंनाथ पौडेलको जन्म वि.सं. १८३० मा भएको थियो । उहाँको कार्यकाल वि.सं. १८९४ असोज देखि वि.सं. १८९५ भदौसम्म कायम रहेको थियो ।

वि.सं १८९४ साउनमा मुख्तियार [भिमसेन थापा](https://ne.wikipedia.org/wiki/%E0%A4%AD%E0%A5%80%E0%A4%AE%E0%A4%B8%E0%A5%87%E0%A4%A8_%E0%A4%A5%E0%A4%BE%E0%A4%AA%E0%A4%BE)लार्इ पदच्युत गरिएको केहि समयपछि उहाँले मुलुकको मुख्तियारीको पद ग्रहण गर्नुभएको थियो । उहाँको अधिकार क्षेत्र मुलुकी बन्दोवस्त र परराष्ट्र विभागमा मात्र सिमित गरिएको थियो । उहाँले वि.सं १९९५ भाद्रमा राजीनामा दिएपछि चौतारीया [पुष्कर शाह](https://ne.wikipedia.org/wiki/%E0%A4%AA%E0%A5%81%E0%A4%B7%E0%A5%8D%E0%A4%95%E0%A4%B0_%E0%A4%B6%E0%A4%BE%E0%A4%B9)लार्इ मुख्तियारी दिइएको थियो।

वि.सं. १९०४ साउन महिनामा भएको अलौ पर्वमा राजा राजेन्द्र विरविक्रम शाहलार्इ उहाँले विशेष सहयोग गर्नुभएको थियो ।

**भीमसेन थापा**

भीमसेन थापाको जन्म वि.सं. १८३२ साउन ९ गते [गोरखा](https://ne.wikipedia.org/wiki/%E0%A4%97%E0%A5%8B%E0%A4%B0%E0%A4%96%E0%A4%BE_%E0%A4%9C%E0%A4%BF%E0%A4%B2%E0%A5%8D%E0%A4%B2%E0%A4%BE)को बोर्लाङ गाउँमा भएको थियो । पिता काजी [अमरसिंह थापा](https://ne.wikipedia.org/wiki/%E0%A4%85%E0%A4%AE%E0%A4%B0%E0%A4%B8%E0%A4%BF%E0%A4%82%E0%A4%B9_%E0%A4%A5%E0%A4%BE%E0%A4%AA%E0%A4%BE_(%E0%A4%B8%E0%A4%BE%E0%A4%A8%E0%A5%81%E0%A4%95%E0%A4%BE%E0%A4%9C%E0%A5%80))  र माता सत्यरूपा मायाको जेष्ठ पुत्र उहाँ नेपाल एकीकरणकालका काजी [वीरभद्र थापा](https://ne.wikipedia.org/wiki/%E0%A4%B5%E0%A5%80%E0%A4%B0%E0%A4%AD%E0%A4%A6%E0%A5%8D%E0%A4%B0_%E0%A4%A5%E0%A4%BE%E0%A4%AA%E0%A4%BE)को नाती हुनुहुन्थ्यो । पिता अमरसिंह थापाले उहाँलार्इ वि.सं. १८४३ मा सानै उमेरमा राजा रणबहादुर शाहको हजुरियामा नियुक्त गरार्इदिनुभएको थियो । राजा रणबहादुर शाहसँगको बाल्यकालदेखिनै विशेष सम्बन्ध रहेकोले बनारसको निर्वासित कालमासमेत भिमसेन थापा राजा रणबहादुर शाह सँगै हुनुहुन्थ्यो । वि.सं. १८६३ वैशाख १४ गते रणबहादुर शाहको हत्या भएपछि उहाँलार्इ मुख्तियार बनार्इएको थियो । त्यसपछि वि.सं. १८९४ साउन सम्म ३१ वर्ष प्रधानमन्त्रीको रूपमा उहाँको कार्यकाल कायम रहेको थियो ।

उहाँको प्रधानमन्त्रीकालमा नेपाल साम्राज्यको सिमाना पश्चिममा [सतलज](https://ne.wikipedia.org/wiki/%E0%A4%B8%E0%A4%A4%E0%A4%B2%E0%A4%9C_%E0%A4%A8%E0%A4%A6%E0%A5%80) नदी र पूर्वमा [टिस्टा](https://ne.wikipedia.org/wiki/%E0%A4%9F%E0%A4%BF%E0%A4%B8%E0%A5%8D%E0%A4%9F%E0%A4%BE_%E0%A4%A8%E0%A4%A6%E0%A5%80) नदी सम्म पुगेको थियो । वि.सं. १८७१ देखि १८७२ (सन् १८१४-१८१६) को [अङ्ग्रेज-नेपाल युद्ध](https://ne.wikipedia.org/wiki/%E0%A4%A8%E0%A5%87%E0%A4%AA%E0%A4%BE%E0%A4%B2_%E0%A4%85%E0%A4%99%E0%A5%8D%E0%A4%97%E0%A5%8D%E0%A4%B0%E0%A5%87%E0%A4%9C_%E0%A4%AF%E0%A5%81%E0%A4%A6%E0%A5%8D%E0%A4%A7)बाट नेपालले ठुलो क्षती ब्यहोर्नुपरेको थियो । उहाँकै कार्यकालमा वि.सं. १८७२ फागुन २३ (सन् १८१६ मार्च ३) मा [सुगौली सन्धि](https://ne.wikipedia.org/wiki/%E0%A4%B8%E0%A5%81%E0%A4%97%E0%A5%8C%E0%A4%B2%E0%A5%80_%E0%A4%B8%E0%A4%A8%E0%A5%8D%E0%A4%A7%E0%A4%BF)बाट नेपालले आफ्नो एक तिहाई जमिन [इस्ट इन्डिया कम्पनी](https://ne.wikipedia.org/wiki/%E0%A4%AC%E0%A5%8D%E0%A4%B0%E0%A4%BF%E0%A4%9F%E0%A4%BF%E0%A4%B6_%E0%A4%88%E0%A4%B7%E0%A5%8D%E0%A4%9F_%E0%A4%87%E0%A4%A3%E0%A5%8D%E0%A4%A1%E0%A4%BF%E0%A4%AF%E0%A4%BE_%E0%A4%95%E0%A4%AE%E0%A5%8D%E0%A4%AA%E0%A4%A8%E0%A5%80)लाई बुझाउनु परेको थियो ।

वि.सं. १८९४ साउन ११ गते राजकुमार देवेन्द्रको असामयिक निधन भएपछि षडयन्त्रपूर्ण ढगंले त्यसको अभियोग लगाउँदै उहाँलार्इ पदच्यूत गरिएको थियो । उहाँ लगत्तै मुख्तियारी पाउनुभएका रगंनाथ पौडेलको कार्यकालमा निर्दोष करार गर्दै कैदमुक्त हुनुभएको उहाँ आफ्नै घर गोरखा बोर्लाङ फर्कनुभएको थियो । वि.सं. १८९६ साउनमा रणजगं पाण्डेको सक्रियतामा उहाँलार्इ पुनः मुद्धा उल्टाएर दोषि करार गर्दै थुनामा राखिएको थियो । थुनामा दिर्इएको अत्याधिक शारीरिक एवं मानसिक यातनाकाका कारण आत्महत्याको बाटो रोज्नुभएका थापाको ६६ वर्षको उमेरमा वि.सं. १९९६ साउन १६ गते निधन भएको थियो ।